(Давоми, 1-қисм, 2-қисм, 3-қисм)\nШавкат Мирзиёев президентлик лавозимида иш бошлаганларидан кейин мўмин-мусулмонларнинг иймон эътиқодларига каттагина эътибор ва эркинлик берилди. Юртбошимизнинг Самарқанд вилоятига қилган ташрифлари чоғи “Маданият ва маърифат” телеканали орқали диний-маъриф йўналишда бир қатор кўрсатувлар тайёрлаш ҳақида топшириқ берган эканлар. Шу йиғилишда қатнашган муфтий ҳазрат эртаси куни мени чақириб: “Президентимиз шунақа топшириқ бердилар, ижросини таъминлашимиз керак”, – дедилар. Зудлик билан кўрсатувлар лойиҳасини тайёрлашни буюрдилар. Ўша пайтда идора котибияти бошлиғи Улуғбек Султонов эди. Мубашшир Аҳмад домла эса матбуот бўлимида ишларди. Лойиҳа уларга маъқул келди. Тўртта кўрсатув лойиҳаси тайёр бўлди: "Олтин силсила", "Қуръони каримни ўрганамиз", "Битиклар мутолааси" ва "Сўраган эдингиз".\nЛойиҳа ҳужжатлари билан ҳазратнинг ҳузурига кирдик. Лойиҳаларни тушунтириб, асосий иш телевидение раҳбариятидан розилик олиш ва декорация масаласида кўмак сўраш лозимлигини айтдик. Ҳазрат хурсанд бўлиб, шу каби хайрли ишлар учун барча имкониятларини ишга солишларини билдирди. Улуғбекка ТВ раҳбариятига хат тайёрлаш топшириғини бердилар. Унда кўрсатувларни тасвирга олиш учун махсус павильонлар қуриш ва бошқа барча ташкилий ишлар сарф-харажати диний идора томонидан қопланиши кўрсатиб ўтилиши лозимлигини таъкидладилар. Иш бошқарувчи Рустамга эса ҳозирдан декорация ишларини бошлаш кераклигини уқдирдилар. Мубашшир домлага ҳар бир кўрсатувнинг иштирокчилари ва бошловчилигига номзодлар рўйхатини тузиш ва тасдиқ учун тақдим қилиш вазифасини юкладилар. Мубашшир домла ҳазратнинг ҳузуридан чиққанларидан сўнг, хурсанд бўлиб: “Ҳазрат нақадар холис одам-а?” – деб мамнун бўлган эди.\nДиний идора томонидан барча ишлар бажарилди. Компания раҳбарияти бу ишга розилик берди. Тўрттала кўрсатув бир муддат эфир юзини кўрди. У юртимиз аҳолисига қанчалик маърифат тарқатгани, билим бисотларини бойитгани айни ҳақиқат.\nПрезидентимизнинг ташаббуси билан диний идора мамлакат миқёсида, Қуръони каримни ўқиш мусобақасини ташкиллаштирди. Туман босқичи ғолиби вилоят босқичига, вилоят босқичи ғолиблари республика финал босқичида ўз маҳоратларини синовдан ўтказишлари режалаштирилди. Ташкилий қўмита, ҳакамлар ҳайъати ташкил этилди. Барча мусобақа бўладиган жойлар аниқланиб, дизайн асосида декорациялар қурилди. Қориларнинг овозларини сифатли ёзиш учун барча қулайликлар муҳайё қилинди. Баъзи жойларда мухлислар учун мусобақани бевосита онлайн тарзида кузатиш имконияти яратилди.\nХуллас, мусобақа кўтаринки ва чиройли ўтиши учун барча заруриятлар қилиниб, бошлаш санаси ҳам белгиланди. Шу асно каминада бир фикр – мусобақани телевидение орқали намойиш қилиш ғояси туғилди. Зотан, шу йўл билан биз бир талай мақсадга эришамиз. Биринчидан, Қуръон тиловатидан миллионлаб мухлислар баҳраманд бўладилар. Иккинчидан, телевидениенинг рейтинги ошади. Учинчидан, конституциямизда виждон эркинлиги ҳақидаги эркинликларимиз амалда эканини намойиш этамиз.\nШу каби таклифларимни муфтий ҳазратга айтганимда, хурсанд бўлиб, қилиниши керак бўлган ишлар кимларга боғлиқлигини ва қайси телеканалда узатсак, яхши бўлишини сўрадилар. "Маданият ва маърифат" телеканалининг руҳияти мусобақага тушиши ва бу соҳани тушунган малакали кадрлар борлигини айтдим. Эртаси куни тегишли жойлардан рухсат бўлганини ва ишни ҳозирдан бошлайверишим мумкинлигини айтиб, дуо бердилар. Телевидение раҳбарияти "Маданият ва маърифат" телеканалида ҳар куни йигирма беш дақиқалик эфир ажратди ва уни тўлдириш, сифати бўйича жавобгарликни бўйнимга қўйди. Шарафли, савобли айни пайтда масъулиятли иш эди бу. Шунинг учун шахсий монтаж столимни ҳам ТВга кўчирдим, ҳарна-да! Иброҳим деган намозхон, Қуръони каримнинг тиловат қилинишини хуш кўрадиган укамиз билан қориларимиз томонидан ўқилган тиловатларни эфирга беришни бошладик.\nҲар куни 6–7 соатлик материал олардик. Уни эшитиб, эфирга лойиқларни яна бир бор кўриб, ҳакамлар тузатган жойларини тўғрилаб, Қуръони каримга қараб, тўғрилигига ишонч бўлгандан сўнг эфирга берардик. Тушунарсиз ҳолларда машҳурроқ қорилардан сўрардик. Чунки бу жараённи аҳли илмлар, кўплаб ҳофизи Қуръонлар кузатиб бораётгани бор гап эди. Қолаверса, Қуръони каримга муҳаббат ҳаммасидан устун эди. Тиловатлар ажойиб тарзда эфирга узатилди. Жараён мусобақанинг республика босқичи якунлангунча давом этди. Олти ой телеэкранда узлуксиз тиловат берилди. Табриклар, ташаккурлар бўлди.\nБир куни эфирга масъуллардан бири – Муқаддас синглимиз каминага миннатдорчилик билдирган бўлиб, Қуръон тиловатини жуда кўп мухлислар томоша қилаётганини, телеканал мутасаддилари ва ходимларига роса савоб ёғилаётганини тўлқинланиб-тўлқинланиб гапирди. Шунда мен: “Муқаддас, буни биз тайёрлаб эфирга бераяпмиз, холос. Аммо бир нарсани англангки, кимдир шу иш устида ҳимоя бўлиб турмаса, бу нарса умуман эфирга кетмаслиги аниқ. Қаршиликлар бўлиши табиий, аввало, Президентимиз ташаббуси, қолаверса, муфтий ҳазратларининг қатъиятлиги туфайли шу мартабага эришиб турибмиз, дедим. Кейин дуога қўл очиб, бутун Ўзбекистон халқига, мўмин-мусулмон қавмига раҳнамо бўлиб турган инсонлар ҳақига дуои хайрлар қилдик.\nАллоҳ уларнинг хизматларидан рози бўлсин!\nҚуръони карим оятларини тўлиқ ёд олган кишиларни элда қори, ҳофизи Қуръон, деб эъзозлашади. Муборак ҳадисларда эса мана шу вазифани тўла адо этган фарзанднинг ота-онасига ажр-мукофот борлиги, бир қорини дунёга келтирган ота-она бошига зиёси қуёшникидан ҳам чароғон тож кийдирилиши марҳамат қилинган.\nЮқорида номини зикр этганим Иброҳим: “Дилмурод ака, қориларнинг ота-оналари Аллоҳнинг наздида юксак мартаба тутар эканлар-а, ахир жаннатда тож кийишдек мукофотнинг баҳоси бўлмаса керак, – деб қолди. У бу гапни чин юракдан, ҳавас билан сўзлади. Чунки Иброҳим намозга, рўзага ҳарис йигит. Тақвоси такаббурликдан йироқ, ибодати намойишкорлик ғаразидан холи, ўзи камсуқум, виждонли инсон эканидан раҳбарлар ҳам унинг бу ишига монелик қилмасди. Иброҳимдаги масъулият, аҳлоқ-одоб мўминлик одати бўлганидан телевидение ишларини ҳам маромига етказиб бажарарди. Унинг юриши, туриши бошқалар учун ибрат эди.\n– Иброҳим, – дедим унинг саволига жавобан, – мен ҳам диний таълим олганман. Азҳардек нуфузли университетда ўқиганман. Қуръони каримни ёдлашга кўп ҳаракат қилдим, бироқ уддалай олмадим. Фарзандларимдан ҳофизи Қуръон чиқишини Аллоҳдан дуолар қилиб сўрайман, сўраяпман. Умидим албатта бор. Бу изтироб ва умидлар мен ва мен каби минглаб аҳли илмларнинг, мўмин-мусулмонларнинг қалбидаги энг буюк орзу аслида. Орзулар рўёбини фарзандларинг камолида кўриш – бундан ортиқ бахт бўлмаса керак!\nМана шу сўзларимнинг тасдиғи сифатида бундан ўн–ўн беш йиллар аввал содир бўлган бир воқеа ёдимга тушди. Рамазон ойи таровиҳ намозида Қуръони каримнинг хатми бўладиган кун. Ҳазрати Имом масжидида намозхонлар тумонат. Хатмни тўлиқ тасвирга олиш учун тасвирчи Файзуллохон билан ишни бошладик. Хатм тугагандан кейин дуолар бошланди. Масжид имоми, устоз Каримуллоҳ домла қорилар ва уларнинг ота-оналари ҳақига дуолар қилди. Намозхонлар жойи келган вақтида баралла “омин” деб туришарди. Файзуллохон мени олдига чақириб, камера объективидан сафнинг биринчи қаторига эътибор билан қарашимни сўради. Қарадим. Муфтий ҳазратнинг кўзларида ёш кўрдим, йиғидан елкалари силкиниб-силкиниб кетаётганини илғаш қийин кечмади. Ҳазратни тўлқинлантирган нарса нима эканини дарров англадим. Кўзларидан сизиб чиқаётган ёш ниманинг ҳосиласи эканини ҳис этдим. Бу – орзулар рўёби эди. Ахир, бугунги хатми Қуръонни у кишининг ҳофизи Қуръон фарзанди – Аҳмадхон адо этди-да!\nБир ҳадис мазмунида Аллоҳ ризоси учун йиғлаган кўз жаҳаннам оловида ёнмайди, деб Расулуллоҳ соллаллоҳу алайҳи васалламнинг хитоби бор эди.\nБиз барча қорилар ва ота-оналарига бу мартабалар муборак бўлсин, дея бизларга ҳам насиб бўлишини Аллоҳдан сўраб қоламиз.\nДругие материалы в этой категории: « Ислом жаҳолатнинг ҳар қандай кўринишига қарши\tАфрикани “қутқарган” дарахт... »


Навоий кон металлургия комбинати ишчилари жамоат фондига 1,5 млрд сўм ҳисса қўшишди\nЎзбекистонда коронавирус инфекциясининг тарқалиши билан боғлиқ ҳолат барчамизни хавотирга тушмасдан, янада огоҳ бўлиш, белгиланган тартиб-қоидаларга қатъий амал қилиш, оғир дамларда бир-биримизга елкадош, меҳр-мурувватли бўлишга чорламоқда.\nХалқимиз қадимдан бошига ташвиш тушган паллада борини юртдошлари билан баҳам кўрадиган, оғир пайтларда улардан меҳр-мурувватини аямайдиган, ҳамиша элга суянч бўладиган саховатли инсонлардир. Бардавом эзгу амаллар коронавирус пандемиясига қарши ҳамкорликда кураш ҳамда унинг олдини олишда янада кўпроқ намоён бўляпти.\nНавоий кон металлургия комбинати ёшлари юртимизда кечаётган синовли кунларда хайрли ташаббус билан чиқишди. Ижтимоий тармоқлар орқали комбинат жамоасига мурожаат қилиб, халқимиз бошига оғир синов тушиб турган паллада янада жипслашишга, ихтиёрий равишда «Ўзбекистон меҳр-шафқат ва саломатлик» жамоат фондини моддий қўллаб-қувватлашга чорлади.\nБу эзгу таклиф комбинат жамоасини бефарқ қолдирмади, ташаббус тўла маъқулланди, деб хабар бермоқда НКМК бош директорининг матбуот котиби А.Жўраев Kun.uz’га.\n— Президент Шавкат Мирзиёевнинг 18 март кунги коронавирус билан боғлиқ вазият бўйича халқимизга мурожаати биз ёшларни ҳушёрлик ва ҳамжиҳатликка даъват этди. Ташаббусимизни кўпминг кишилик жамоамиз якдил қўллаб-қувватлаганидан хурсандмиз. Айни пайтда комбинат ишчи-ходимларининг «Ўзбекистон меҳр-шафқат ва саломатлик» жамоат фондига қўшган ҳиссаси 1,5 млрд сўмдан ошиб кетди. Бу, шак-шубҳасиз, ҳамкасбларимизнинг саховатпешалиги, энг оғир дамларда халқимизга суянч ва таянч бўлишга тайёр эканлигидан далолат беради. Бу хайрли ишнинг савоби ҳаммамиз учун каттадир, — дейди НКМК ёшлар етакчилари Кенгаши раиси Санжар Ражабов.\nНавоий кон-металлургия комбинати жамоаси республикамиз миқёсидаги барча ижтимоий ҳаракатлар, хайрли ишларда фаол иштирок этиб келган ва бундан буён ҳам шундай бўлиб қолади.\n«Навоий КМК» ислоҳ қилинади - Президент қарори\n«Навоий КМК»да маҳаллийлаштирилган маҳсулот ишлаб чиқариш ҳажми оширилади - ҳукумат қарори


Гуантанамодан 15 маҳбус бошқа мамлакатга кўчирилган - BBC News O'zbek\nГуантанамодан 15 маҳбус бошқа мамлакатга кўчирилган\nАҚШ ҳукумати душанба куни Кубадаги Гуантанамо Бей қамоқхонасидаги бирданига 15 маҳбуснинг бошқа давлатга кўчирилгани ҳақида хабар тарқатган.\nҲуқуқ фаолларига кўра, бу Президент Обаманинг иккинчи муддати ниҳоясига етгунига қадар Гуантанамони ёпиш ниятида қатъий эканини тасдиқлайди.\nАссошиэйтед пресс агентлиги билдиришича, 12 яманлик, уч афғонистонлик Бирлашган Араб Амирликларига юборилганлар.\nҚўшма Штатлар Мудофаа вазирлигига биноан, Гуантанамо ҳибсхонасида жами 61 маҳбус қолган.\nГуантанамо турмаси кичик Буш даврида АҚШда содир этилган 11 сентябр ҳужумларидан кейин 2002 йил Афғонистондаги кампанияси бошланганда очилган. Ушбу қамоқхона, АҚШнинг айтишича, "душман жангчилари"ни сақлашга мўлжалланган эди.\nПрезидент Барак Обама иккинчи муддат президентликка сайланиш олди Гуантанамо қамоқхонасини бутунлай ёпишга ваъда берганди.\n"Бу самарасиз, бизнинг халқаро ўрнимизга путур етказади, аксилтеррор саъй-ҳаракатларида иттифоқчиларимиз билан ҳамкорликларимизни камайтиради, эстремистлар одам ёллашлари учун қурол, у ёпилиши керак", деб айтган Барак Обама.\nОбаманинг таъкидлашича, Ироқ уруши ниҳоя топиб, Афғонистондаги қамоқхоналар назорати афғон кучларига топшириларкан, Кубадаги иншоотга бошқа эҳтиёж қолмаган.\n"Бу Президент Обама Оқ Уйни тарк этишдан олдин Гуантанамони ёпишда қатъий ҳаракат қилаётганини кўрсатади", дейди халқаро Amnesty Internationalнинг миллий хавфсизлик ва инсон ҳақлари бўйича Америка бўлими директори Норин Шоҳ.\nОлдинроқ Президент Обаманинг қамоқхонани беркитишга қаратилган ҳатти-ҳаракатлари Конгресс кўрсатаётган қаршилик туфайли секинлашгани айтилган. Бироқ Барак Обама айни масалада қонун чиқарувчилар билан муҳокамаларни қайта жонлантиришини билдирган.\nБританиянинг "Гардиан" рўзномаси ёзишича, Обама ҳокимиятдалигида амалга оширилган энг йирик партия маҳбусларнинг бошқа давлатга берилишидир.\n2014 йилда Гуантанамо Бей қамоқхонасида ўн йилдан кўпроқ вақт давомида ушлаб турилган беш нафар маҳбус Қозоғистонга ҳам юборилган эди.\n2016 йил июлида Гуантанамо ҳибсхонасининг Сербияга жўнатилган икки маҳбуси орасида Тожикистон фуқароси Муҳаммади Давлатов ва яманлик Мансур Аҳмад Саад ал-Дайфи бўлган.\nБи-би-си Ўзбек хизматининг Whatsapp, Telegram ва Viber орқали билдирмоқчи бўлсангиз, телефонимиз:+44 78-58-86-00-02


Танганинг иккинчи томони: қўриқчилар фаолияти қачон тартибга солинади? (фото, видео) - Zamin.uz\n19:42 / 11.08.2018\nТанганинг иккинчи томони: қўриқчилар фаолияти қачон тартибга солинади? (фото, видео)\nЮнусобод туманидаги сўнгги ҳодиса қатор ҳуқуқий масалаларни келтириб чиқарди.\nИжтимоий тармоқларда видео тарқалди, унда тунги клуб қўриқчилари бу ерга келган шахсни ўласи билан калтаклашгани ва пичоқ билан зарбалар беришганини кўриш мумкин.\nЭнди Ўзбекистондаги қўриқлаш хизмати ҳақида бир қатор саволлар туғилмоқда. Биринчидан, Ўзбекистонда қўриқчиларнинг фаолияти лицензияланмайди.\nХорижий мамлакатларда Bouncer (doorman) атамаси бор - қўриқчи. Улар муассасанинг (бар, ресторан, дискотека ва бошқалар) хавфсизлиги учун жавобгардирлар.\nМасалан, Буюк Британияда қўриқчига айланиш учун шахс қуйидаги лицензияни олиши керак:\nЎз навбатида, қўриқчилар ушбу лицензияни ўзи билан олиб юриши ва уни кўзга ташланадиган жойга тақиб қўйишлари керак. Лицензия бўлмаса, иш ҳам бўлмайди. Айтганча, Британия полицияси мунтазам равишда рейдлар ўтказиб, қўриқчиларда ҳужжат борлигини текширади.\nЛицензия олиш учун сиз бир қатор жараёнлардан ўтишингиз керак. Дарвоқе, Буюк Британияда қўриқчилик фаолиятини тартибга солиш билан махсус агентлик (SIA) шуғулланади.\nЛицензия олиш учун номзод агентлик сайтида рўйхатдан ўтиши, сўровномани тўлдириши, махсус тренингни тугаллаши, тестлардан ўтиши ва тегишли текширувдан ўтиши керак. Лицензия одатда 14 кун ичида берилади.\nЎзбекистонда бу соҳани тартибга солиб, лицензияни жорий этиш вақти келди. Ушбу фаолият билан шуғулланадиган махсус ташкилотни ташкил этиш муҳимдир. Ўз навбатида, у ички ишлар органларига бевосита бўйсуниши керак, чунки Ички ишлар вазирлиги жамоат хавфсизлиги учун масъулдир.\nҲар қандай лицензиясиз фаолият қонун билан жазоланиши керак. Шунга кўра, Маъмурий жавобгарлик тўғрисидаги кодекс ва Жиноят кодексига ўзгартириш киритиш муҳим.\nШу билан бирга, назоратни кучайтириш учун қўриқчиларга профилактика инспекторига лицензиянинг нусхасини тақдим этиш мажбурияти қўйилиши лозим.\nМисол учун, Юнусобод туманида «А» янги клуби очилди. Менежер қўриқчиларни ёллашга қарор қилди. У лицензияга эга қўриқчиларни қидиришга мажбур бўлади. Нима бўлган тақдирда ҳам, бу қўриқчилар маълумот тренингдан ўтган ва ички ишлар органларида рўйхатдан ўтган бўлади. Шундан сўнг, қўриқчилар маҳаллий профилактика инспекторининг олдига бориб, ўз лицензиясининг нусхасини берадилар.\nНатижада, ички ишлар органлари бу объектни ким қўриқлаётганини билишади ва масъулиятни ҳис этадилар.\nИккинчидан, тренингни профессионаллар ишлаб чиқиши керак.\nТренинг жараёнига психология, биринчи тиббий ёрдам, мулоқот усуллари ва маъмурий, шунингдек, жиноий қонунчилик ҳақида қисқача таништирув курсларини киритиш лозим.\nАгар ташриф буюрувчи пичоқ билан ҳужум қилса, уни қуролсизлантириш лозим, бироқ, шу билан бирга, дарҳол ички ишлар органи ходимларини, айниқса профилактика инспекторини чақириш керак.\nВидеога эътибор беринг. Қўриқчилар бундай фаолият учун профессионал тайёргарликдан ўтмаганлиги аниқ кўриниб турибди.\nКимдир сизнинг ҳамкасбингизга пичоқ билан жароҳат етказди, лекин бу уни ўлдириш кераклигини англатмайди. Қуролсизлантириш ва ички ишлар органи ходимларини тезда чақириш мумкин эди.\nДарвоқе, қўриқчилар ҳам қайси ҳолларда куч ишлатиш мумкинлигини, ўзини ўзи ҳимоя қилиш нима эканини билишлари керак. Чунки, барча ҳаракатлар учун улар қонун олдида барибир жавоб берадилар.\nКимдир шишани синдирди ва ўзига жароҳат етказди. Қўриқчи биринчи ёрдамни кўрсатишга тайёр бўлиши керак.\nУшбу соҳани фақатгина лицензиялаш йўли билан тартибга солиш мумкин.\nҲа, қўриқчилар кучли, лекин, катта эҳтимол билан, улар маъмурий ва жиноий қонунчилик ҳақида умуман маълумотга эга эмаслар, ҳеч қандай махсус тренингдан ўтишмаган.\nҲуқуқ-тартибот органларидаги айрим экспертлар билан суҳбат чоғида маълум бўлдики, қўриқчилар одатда «кўчадан» олинади. Бу мунтазам равишда залларда ёки мактабларда спорт билан шуғулланадиган йигитлар. Кечаси объектни қўриқлашади, кундузи эса спорт билан шуғулланишади ёки ўқишади. Асосан, турли хил дорилар ва спорт озуқа қўшимчаларини истеъмол қилиб, ўз гавдалари ҳақида қайғуришади. Ҳеч қандай профессионал малака йўқ - шунчаки гавда.\nКелинг, очиқ айтайлик. Ўзбекистонга бу каби «разборкачилар» умуман керак эмас. Бизга нормал лицензияланган қўриқлаш хизмати керак. Албатта, куч ҳам керак, лекин ақл ҳам зарар қилмайди.\nАйтганча, лицензияни пуллик қилиш мумкин. Масалан, бир йил учун - энг кам иш ҳақининг 20 баравари (3 миллион 686 минг сўм). Олинган маблағларни маҳаллий профилактика инспекторлари фаолиятини яхшилашга йўналтириш керак.\nЎзбекистонда қўриқчилик фаолияти легал касбга айланиши даркор. Тегишли ташкилотлар ҳаракатга қандайдир чоралар кўрмаса, бундай ҳодисалар фақат ортиб боради. Яна бир бор таъкидлаймиз, ҳаммаси қонуний бўлиши лозим, қўриқчилар ҳуқуқ ва мажбуриятларга эга бўлиши керак.\n«Аурум 898» тунги клуби қўриқчилари Жамшид Кенжаев қандай ўлдирилганини айтишди (видео)\n26-08-2018, 09:01, Жамият\nСпортчи Жамшид Кенжаев ўлдирилгани акс этган яна бир видео тарқалди (видео)\n14-08-2018, 16:25, Жамият\nЖамшид Кенжаев ўлимида айбланиб жами 4 киши қўлга олинган (видео)\n11-08-2018, 23:30, Жамият\nТунги клубдаги пичоқбозликнинг янги тафсилотлари пайдо бўлди (видео)\n11-08-2018, 13:00, Жамият\n9-08-2018, 20:33, Жамият\nСамарқандда тунги клублар бўйича рейд ўтказилди (видео)\n21-09-2017, 09:12, Жамият\nЯнгиликлар » Жамият » Танганинг иккинчи томони: қўриқчилар фаолияти қачон тартибга солинади? (фото, видео)


27.06.2018 21:01 0 346\nФото: «Radio Lemberg»\nБир пайтлар, бу тарих дарсликларидан кўпчилигимизга яхши маълум, кишилик жамият тараққиёти беш формацияга бўлиб ўрганилар эди: ибтидоий жамоа, қулдорлик, феодализм, капитализм ва утопик коммунизм жамияти. Эндиликда айрим таҳлилчилар «жамият учга: аграр, саноат ва ахборот даврига бўлинган ҳолда ўрганилиши керак», деган қарашни илгари сурмоқда.\nҲақиқат – шу: ХХ аср охири – ХХI асрга келиб дунё манзараси бутунлай ўзгариб кетди. Ахборот-коммуникация технологияларининг тараққиёти, геосиёсий вазиятнинг кескин ўзгариши ким ахборотга эга бўлса, ўша ҳукумрон эканини, ўша жамият бошқарувини қўлга олишини кўрсатиб қўйди. Бу эса ҳар қандай давлат ва тузумнинг олдида долзарб муаммони келтириб чиқармоқда. Яъни, ҳар бир давлат ахборот хавфсизлигини таъминлаши ва информацион хуружларга қарши тура олиши керак. Ушбу муҳим вазифани бажарган давлатгина ўз миллий манфаатларини ҳимоя қила олади.\nТаҳлилчиларнинг айтишларича, ахборот хавфсизлиги ҳар бир давлат миллий хавфсизлигининг таркибий қисмидир. У давлат ва жамиятнинг барча соҳаларидаги миллий манфаатларини ҳимоя килишга қаратилган бўлиши керак. «Ҳар қандай давлатнинг оммавий ахборот воситаси чет эл таъсири остида қолар экан, жамият ўз тарихий идеаллари, қадриятларини бузишга йўналтирилган ахборотлар оғушида қолади», деб ёзган эди америкалик олим Лэнс Беннет. Ҳозирги кунда жаҳондаги турли «куч марказларининг» геосиёсий қарама – қаршилиги «ахборот макони»га кўчди, деган гапларда жон бор. Яъни, соддароқ тушунтирганда ахборот кимнинг қўлида бўлса, ўша ҳақ бўлиб чиқмоқда.\nҲаёт ҳақиқати шуни кўрсатмоқдаки, ҳар қандай тараққиёт маҳсулидан икки хил мақсадда – эзгулик ва ёвузлик йўлида фойдаланиш мумкин. Замонавий дунёда ахборотлар шу қадар кўпки, тарқатилаётган ахборотларнинг қай бири тўғри, қай бири нотўғри эканини аниқлагунча инсон онги биринчи тарқалган хабарга мослашган бўлади.\nБугун биз тез суръатлар билан ўзгариб бораётган, инсоният ҳозирга қадар бошидан кечирган даврлардан тубдан фарқ қиладиган ўта шиддатли ва мураккаб бир замонда яшаяпмиз. Ҳозирги пайтда ер юзининг қайсидир бурчида қандай воқеа юз бермасин, одамзот бу ҳақда дунёнинг бошқа бир чеккасида туиб зудлик билан хабардор бўлмоқда. Бугунги кунда замонавий ахборот майдонидаги ҳаракатлар шу қадар тиғиз, шу қадар тезкорки, энди илгаригидек, бу воқеа биздан жуда олисда юз берибди, унинг бизга алоқаси йўқ, дея бепарво қараб бўлмайди. Ҳаётмизнинг бирор бир соҳасини ахборотсиз тасаввур қила олмаймиз. Ахборотларни турли манбалардан интернет, радио, телевидение ва босма матбутдан оламиз.\nАмерикалик тадқиқотчи Г.Лассуэлл ОАВнинг тўртта вазифаси борлигини таъкидлаган эди.\n1. Жаҳонни кузатиб бориш (Информация тўплаш ва тарқатиш).\n2. Таҳрир қилиш (информацияларни танлаб олиш ва шарҳлаш).\nБугун энг муҳим қадрият саналаётган ахборот, табиийкий, оммавий ахборот воситалари томонидан тарқатилади. Шу сабабли ҳам ОАВнинг жамиятдаги ўрни беқиёсдир. Дунёнинг нариги чеккасида бўлаётган воқеа-ходисаларни худди ўз кўчамизда юз берган ҳодисадек қабул қилаяпмиз. ОАВ жамоатчилик фикрини шакллантиришда муҳим ахамият касб этмоқда. Радио ва телевидения пайдо бўлганидан кейин дунё ўзгариб кетди. Интернет пайдо бўлиши билан эса бутунлай бошқача қиёфа касб этди. Информация барчанинг мулкига айланди.\nОАВ давлат ва жамият ўртасида воситачилик вазифасини бажаради. Жаҳондаги сиёсий ва ижтимоий ҳаётга таъсири инобатга олингани боис ҳам ОАВ норасмий тарзда “тўртинчи хокимият” деб юритилади.\nАйрим ҳолларда ОАВ одамларга салбий таъсир кўрсатишидан кўз юмиб бўлмайди. Буни биз дунёда юз бераётган ҳодисаларнинг нотўғри талқин қилинган ҳолда ёритилаётганидан билиб турибмиз. Журналистлар ва медиа ходимлари нафақат иш берувчилар ва бозор олдида, балки жамият олдида ҳам масъулиятни ҳис қилишлари, демократияни ҳаддан ошиш деб тушунмасликлари керак. Эркинликка интилиш ҳар бир журналист олдида турган вазифа аммо, чегарани билиши шарт.\nОАВ жамият олдида ўз зиммасига маълум бир мажбуриятларни олиши керак. Бу мажбуриятлар ахборот тарқатишда ҳалоллик ва адолатни талаб қилади. Медиа жиноятчиликни, зўравонликларни, тарғиб қилмаслиги, фуқароларнинг ҳуқуқларини камситмаслиги зарур. Бу матбуот эркинлигини чеклашни англатмайди. Шу ўринда «эркинлик истаб» йўл транспорт қоидаларини бузган ҳайдовчи келтирган нохуш ҳодисани мисол сифатида келтириш мумкин. Демократия экан деб журналистика этикасини бузганлар ҳам жамиятга жуда катта зиён келтиришини англаб етиш керак. Айрим мамлакатларда «Тўртинчи ҳокимият» «биринчи ҳокимият»га интилувчи матбуотнинг борлигидан кўз юмиб бўлмайди. Улар – олигархлар, молиявий гуруҳ, маҳаллий “барон”ларнинг қўлидаги бир ўйинчоқ эканлигини ёддан чиқариш керак эмас. «Тўртинчи ҳокимият» деб юритилаётган бўлишига қарамай ОАВни ҳукумат ёки тижорат структураси деб эмас, балки том маънодаги фуқаролик жамияти институти сифатида кўриш керак.


60 БОМЖ чиқиндихоналарга ишга қабул қилинди. Ойлик маош - 500-600 минг сўм\n02 март 2021, Тошкент вақти: 10:02\nТошкентнинг Яккасарой туманидаги чиқиндиларни юклаш ва утилизация қилиш давлат корхонасининг чиқиндиларни саралаш линиясига 60 нафар БОМЖ (русча Без определенного места жительства) бошпанасиз шахс ишга жойлаштирилди. Бу ҳақда Ўзбекистон Экология ва атроф-муҳитни муҳофаза қилиш давлат қўмитаси ташкил этган пресс-тур вақтида пойтахтдаги учта қайта юклаш станцияси бошлиғи Рафаэл Бекмулиннинг айтганларига таяниб, gazeta.uz хабар қилди.\nЛойиҳага Eco World компанияси сармоя киритди. «Саралаш линияси — компаниянинг Тошкент ИИББ, Тошкент ҳокимияти ва Давлат экология қўмитаси кўмагида ишга туширган хусусий лойиҳаси. Дастлаб масала нафақат фойда олишда, балки ижтимоий муаммоларниҳал қилишда ҳам турган эди. Одамларга паспорт қилишмоқда, улар иш ва ойига 500−600 минг сўмлик маош билан таъминланмоқда», - деди Рафаэл Бекмулин.


Корхонамиз ноозиқ-овқат истеъмол товарлари – пайпоқ ишлаб чиқаришга ихтисослашган. 2019 йилнинг 1 октябрига қадар ЯСТ тўлаганмиз. 2019 йилнинг 1 октябридан бошлаб корхона умумбелгиланган солиқларни тўлашга ўтган. Президентнинг 21.12.2016 йилдаги ПҚ-2687-сон қарорига мувофиқ ЯСТ ва фойда солиғи бўйича имтиёзга эгамиз. Лекин 9 ой учун ушбу товарларни ишлаб чиқаришдан тушум улуши 45%ни ташкил этди ва биз ЯСТни тўлиқ ҳажмда тўладик. Йил якунлари бўйича мазкур товарларни ишлаб чиқаришдан тушум улуши умумий тушум улушининг 60%идан ошди.\nМазкур ҳолатда 9 ой учун ЯСТни тўлаш ва IV чорак учун фойда солиғини тўлашдан озод этиш тарзида имтиёздан фойдалана оламизми?\n– 2020 йилнинг 1 январига қадар ноозиқ-овқат истеъмол товарлари, шу жумладан пайпоқ ишлаб чиқаришга ихтисослашган корхоналар солиқ ҳамда божхона имтиёзларига эга бўлишган. Улар фойда солиғи ва мол-мулк солиғи, ЯСТ (микрофирмалар ва кичик корхоналар) тўлашдан озод қилинган эди.\nИмтиёзни қўллаш учун ҳисобот даври якунлари бўйича умумий сотиш ҳажмида мазкур товарларни ишлаб чиқаришдан тушган тушумлар улуши камида 60%ни ташкил этиши керак бўлган (21.12.2016 йилдаги ПҚ-2687-сон қарорнинг 7-банди).\nИхтисослашганликни тасдиқлаш учун имтиёзлардан фойдаланган корхоналар йил якунлари бўйича солиқ ҳисоботи билан бирга Тўқимачилик ва тикув-трикотаж соҳасида ноозиқ-овқат истеъмол товарларини ишлаб чиқариш тўғрисида маълумотнома ҳисоб-китобни тақдим этади (АВ томонидан 16.05.2017 йилда 2885-сон билан рўйхатдан ўтказилган Низомга 2-илованинг 5-банди).\n● 9 ой якунлари бўйича корхона ЯСТга доир имтиёздан фойдаланиш ҳуқуқига эга эмас эди ва уни тўлаши керак бўлган;\n● йил якунлари бўйича корхона Маълумотнома ҳисоб-китобни тақдим этиши ва имтиёздан бутун 2019 йил учун фойдаланиши мумкин. Бунинг учун 9 ой учун тушум кўрсаткичлари ҳамда имтиёзни қўллаш – ЯСТдан озод этилишни кўрсатган ҳолда 2019 йилги ҳисоб-китобни тақдим этиш керак;\n● Ихтисослаштириш тўғрисидаги маълумотнома ҳисоб-китоби асосида 2019 йил учун Фойда солиғининг ҳисоб-китобини (IV чорак учун) топшираётганда ушбу солиқ бўйича ҳам имтиёздан фойдаланса бўлади.\nЭътибор беринг! Президентнинг 29.12.2017 йилдаги ПҚ-3454-сон қарори билан фойда солиғи ободонлаштириш ва ижтимоий инфратузилмани ривожлантириш солиғи билан бирлаштириб юборилди. Бунда ушбу солиқлардан бирини тўлашдан тўлиқ озод қилиш кўринишидаги вақтинчалик имтиёзларга эга бўлган юридик шахслар фойда солиғини имтиёзлар амал қилиш муддати тугагунча 2 баравар пасайтирилган ставкада тўлашлари керак эди (ПҚ-3454-сон қарорга 7-илова изоҳи). Мазкур тартиб 2019 йилда ҳам сақлаб қолинган (26.12.2018 йилдаги ПҚ-4086-сон қарорнинг 4-банди).\nПҚ-2687-сон қарорга биноан фойда солиғи бўйича имтиёз тақдим этилган эди. 2016 йилда амалда бўлган ободонлаштириш ва ижтимоий инфратузилмани ривожлантириш солиғи бўйича имтиёз берилмаган. Бинобарин, имтиёзнинг амал қилиш муддати тугагунга қадар корхона фойда солиғини 2 баравар пасайтирилган ставкада – яъни 6%да тўлаши керак. Фойда солиғи ставкалари 2007 йилги таҳрирдаги Солиқ кодексининг 159-1-моддасида белгиланган.


352-сон 31.12.2013. Чет тилини билиш даражасини аниқлаш ва малака сертификати бериш тартиби тўғрисидаги Низомни тасдиқлаш ҳақида\nЧет тилини билиш даражасини аниқлаш ва малака сертификати бериш тартиби тўғрисидаги Низомни тасдиқлаш ҳақида\nЧет тилини билиш даражасини аниқлаш ва малака сертификатини бериш тартиби тўғрисида НИЗОМ\n2-боб. Чет тилини билиш даражасини аниқлаш\n3-боб. Чет тилини билиш даражасини аниқлаш бўйича тест синовини ташкил этиш\n4-боб. Тўлов шартлари\n5-боб. Апелляцияларни кўриб чиқиш тартиби\n6-боб. Чет тилини билиш даражаси тўғрисида давлат намунасидаги малака сертификатини бериш тартиби\n1.13.00.00.00 Таълим. Фан. Маданият / 13.01.00.00 Таълим / 13.01.17.00 Таълим тўғрисидаги ҳужжатлар]\nЎзбекистон Республикаси Президентининг «Чет тилларни ўрганиш тизимини янада такомиллаштириш чора-тадбирлари тўғрисида» 2012 йил 10 декабрдаги ПҚ-1875-сон қарорига мувофиқ, шунингдек Чет тилини билиш даражасини баҳолаш ва сертификатлаш миллий тизимини жорий этиш мақсадида Вазирлар Маҳкамаси қарор қилади:\nЧет тилини билиш даражасини аниқлаш ва малака сертификати бериш тартиби тўғрисидаги Низом 1-иловага мувофиқ;\nЧет тилини билиш даражаси тўғрисидаги малака сертификатининг давлат намунаси 2-иловага мувофиқ тасдиқлансин.\n2. Ўзбекистон Республикаси Вазирлар Маҳкамаси ҳузуридаги Давлат тест маркази Олий ва ўрта махсус таълим вазирлиги, Халқ таълими вазирлиги бошқа вазирликлар ва идоралар билан биргаликда бир ой муддатда:\nқонун ҳужжатларига ушбу қарордан келиб чиқадиган ўзгартириш ва қўшимчалар тўғрисида Вазирлар Маҳкамасига таклифлар киритсинлар;\nВазирлар Маҳкамасининг 2013 йил 31 декабрдаги 352-сон қарорига\nЧет тилини билиш даражасини аниқлаш ва малака сертификатини бериш тартиби тўғрисида\n1. Ушбу Низом Ўзбекистон Республикаси Президентининг «Чет тилларни ўрганиш тизимини янада такомиллаштириш чора-тадбирлари тўғрисида» 2012 йил 10 декабрдаги ПҚ-1875-сон қарорига мувофиқ чет тилларни билиш даражасини аниқлаш ва давлат намунасидаги малака сертификатини бериш тартибини белгилайди.\n2. Чет тилини билиш даражасини аниқлаш ва давлат намунасидаги малака сертификатини (кейинги ўринларда сертификат деб аталади) бериш Ўзбекистон Республикаси Вазирлар Маҳкамаси ҳузуридаги Давлат тест маркази (кейинги ўринларда Давлат тест маркази деб аталади) томонидан тўлов асосида амалга оширилади.\nЧет тилини билиш даражасини аниқлаш ва сертификат бериш учун талабгор томонидан ариза берилган кундаги базавий ҳисоблаш миқдорининг 1,5 баравари миқдорида тўлов ундирилади.\n(2-банднинг иккинчи хатбошиси Ўзбекистон Республикаси Вазирлар Маҳкамасининг 2019 йил 28 декабрдаги 1046-сонли қарори таҳририда — Қонун ҳужжатлари маълумотлари миллий базаси, 29.12.2019 й., 09/19/1046/4242-сон)\n3. Сертификат тест синовлари якунлари бўйича энг юқори баллнинг камида 60 фоизини тўплаган шахсларга 2 йил муддатга берилади.\n4. Чет тилини билиш даражаси тест синови, ёзма иш ва оғзаки суҳбат ўтказиш йўли билан аниқланади, у қуйидаги бўлимлардан иборат бўлади:\nа) «тинглаб тушуниш» бўлими — оғзаки нутқни қабул қилиш кўникмаларини, эшитилган матнлардаги асосий фикр ва детални тушуниш маҳоратини текширади;\nб) «ўқиш» бўлими — ўқилган матнлардаги асосий фикр ва детални тушуниш маҳоратини текширади;\nв) «лексик ва грамматик компетенциялар» бўлими — грамматик тузилишни ва луғат захирасини фарқлаш ҳамда улардан тўғри фойдаланиш маҳоратини текширади;\nг) «ёзма иш» бўлими — тегишли даражадаги грамматик тузилишдан ва талабгорнинг луғат захирасидан фойдаланган ҳолда берилган мавзулар бўйича бир-бири билан боғланган матнлар тузиш маҳоратини текширади;\nд) «гапириш» бўлими — тегишли даражадаги грамматик тузилишдан ва луғат захирасидан фойдаланган ҳолда, берилган саволларга мос жавоб бериш ва ўз нуқтаи назарини асослаш маҳоратини текширади.\n5. Тест синовини ўтказиш учун топшириқлар Ўзбекистон Республикаси узлуксиз таълим тизимининг давлат таълим стандартига мувофиқ ҳар бир даража (А2, А2+, В1, В1+, В2, С1) учун Давлат тест маркази томонидан ишлаб чиқилади.\n6. Чет тилини билиш даражасини аниқлаш юзасидан талабгорларни тест синовига мустақил тайёрлаш учун зарур материаллар Давлат тест марказининг Интернет жаҳон ахборот тармоғидаги расмий веб-сайтига жойлаштирилади.\n7. Тест синовини ўтказиш тартиби Давлат тест маркази томонидан белгиланади.\n8. Талабгор чет тилини билиш даражасини аниқлаш ва сертификатни олиш мақсадида тест синовида қатнашишга рўйхатдан ўтиш учун Давлат тест марказининг Интернет жаҳон ахборот тармоғидаги расмий веб-сайти орқали онлайн ёки бевосита Давлат тест маркази ва унинг вилоятлардаги ҳудудий бўлинмаларига (ушбу Низомнинг 1-иловасига мувофиқ шакл бўйича) ариза билан мурожаат қилади.\n9. Қуйидаги маълумотларнинг аниқлиги учун ариза берувчи шахсан жавобгар ҳисобланади:\nшахсини тасдиқловчи ҳужжат (паспорт, туғилганлик тўғрисидаги гувоҳнома) тўғрисида маълумот;\n3,5 х 4,5 см ўлчамли рангли, орқа фони оқ рангдаги фотосурат;\nчет тилини билиш даражасини аниқлаш ва малака сертификати олиш учун тўлов тўланганлигини тасдиқловчи ҳужжат.\nТалабгор шахсини тасдиқловчи ҳужжат нусхаси ва тўлов тўланганлигини тасдиқловчи ҳужжат нусхалари ва 3,5 х 4,5 см ўлчамли фотосуратни Давлат тест марказига ёки Давлат тест марказининг ҳудудий бўлинмаларига шахсан олиб келиб топширади.\nБунда Давлат тест маркази ходими томонидан шахсини тасдиқловчи ҳужжат асосида талабгорнинг электрон бармоқ изи ва фотосурати олиниб рўйхатдан ўтади.\n10. Талабгорнинг тушган аризаси Давлат тест маркази томонидан етти иш куни мобайнида кўриб чиқилади. Тўғри расмийлаштирилган ҳужжатлар асосида талабгор рўйхатдан ўтказилади ҳамда тест синовига қўйиладиган талабгорлар рўйхатига киритилади. Рўйхатдан ўтказишда талабгорга тест синовидан ўтиш қоидалари тўғрисидаги эслатма берилади.\nЗарур ҳужжатлар талаб даражасида расмийлаштирилмаганда, Давлат тест маркази бу тўғрисида талабгорнинг рўйхатдан ўтиш даврида кўрсатган электрон почтасига хабар юборади ёки телефон орқали талабгорни хабардор қилади. Талабгор бир ҳафта мобайнида ҳужжатларни тўғри расмийлаштириш ва уларни Давлат тест марказига қайта тақдим этиш ҳуқуқига эга.\n11. Давлат тест маркази ходимлари томонидан ариза берувчилар тўғрисидаги шахсий маълумотлар махфийлиги таъминланади. Қонун ҳужжатларида белгиланган тартибда ваколатли давлат органлари томонидан расмий мурожаат бўлган тақдирда ариза берувчилар тўғрисидаги маълумотлар тақдим этилади.\n12. Тест синовига қўйиладиган талабгорлар рўйхати, уни ўтказиш санаси ва жойи тўғрисидаги ахборот Давлат тест марказининг Интернет жаҳон ахборот тармоғидаги расмий веб-сайтида эълон қилинади. Тест синовини ўтказиш санаси у ўтказиладиган кундан камида бир ҳафта олдин эълон қилинади. Тест синовини ўтказиш жойи ва санаси Давлат тест маркази томонидан белгиланади.\n13. Тест синови гуруҳларнинг шакллантирилишига қараб, талабгор рўйхатдан ўтказилган кундан бошлаб олти ҳафта ичида ўтказилади.\nТалабгорнинг тест синовида белгиланган ўтириш жойи Давлат тест маркази томонидан қуръа ташлаш йўли билан аниқланади.\n14. Тест синови бланкаларда ёки компьютерда, тегишли дастурий таъминотдан фойдаланган ҳолда, шу жумладан, Интернет жаҳон ахборот тармоғи орқали масофадан ўтказилади. Тест синови Давлат тест маркази томонидан тасдиқланган имтиҳон комиссияси аъзолари ва кузатувчилар иштирокида ўтказилади.\nТест синови бланкаларда ўтказилганда икки босқичдан иборат бўлади. Бунда биринчи босқич «тинглаб тушуниш», «ўқиш», «лексик ва грамматик компетенциялар», «ёзма иш» бўлимларидан, иккинчи босқич «гапириш» бўлимидан ташкил топади.\nТест тегишли дастурий таъминот асосида компьютерда ўтказилганда барча бўлимлар қамраб олинган ҳолда бир босқичда амалга оширилади.\nТест синови интернет жаҳон ахборот тармоғи орқали масофадан ўтказилганда, у Интернет тармоғидан фойдаланадиган давлат таълим муассасаларининг ахборот-ресурс марказларида бўлиб ўтади. Тест синови Давлат тест маркази ходимининг раҳбарлигида ва кузатувида ўтказилади. Талабгорлар Давлат тест марказининг Интернет жаҳон ахборот тармоғидаги расмий веб-сайти орқали тизимда рўйхатдан ўтказилади ва улар бажариш учун тест синови топшириқларидан фойдаланиш имкониятига эга бўлади. Талабгорларнинг тест синови топшириқларига жавоблари автоматик равишда, онлайн режимида Давлат тест марказининг маълумотлар базасига текшириш учун юборилади.\nТест синови вақтида ҳар бир иш жойида бир нафар талабгор ўтиради. Тест синовини ўтказиш жараёни видеотасвирга туширилади.\n15. Тест синовини ўтказиш учун кузатувчилар жалб этилиши мумкин. Бундай ҳолларда улар билан шартнома тузилади.\n16. «Тинглаб тушуниш», «ўқиш», «лексик ва грамматик компетенциялар», «ёзма иш» бўлимлари бўйича билимлар махсус дастурлар ёрдамида компьютерда текширилади. «Ёзма иш» ва «гапириш» бўлимлари бўйича билимлар имтиҳон комиссияси томонидан текширилади, натижалари расмийлаштирилади.\nИмтиҳон комиссияси таркиби Давлат тест маркази директорининг буйруғи билан тасдиқланади, унга Давлат тест маркази ходимлари ва тажрибали педагоглар, малакали мутахассислар киритилади.\n17. Талабгор шахсини тасдиқловчи ҳужжат (паспорт, туғилганлик тўғрисидаги гувоҳнома) асосида бармоқ изи текширилиб тест синовига қўйилади.\n18. Тест синовларини ўтказиш вақти:\nА2, А2+ даражаси учун — «тинглаб тушуниш», «ўқиш», «лексик ва грамматик компетенциялар», «ёзма иш» учун — 150 дақиқа, «гапириш» учун — 10 дақиқа;\nВ1, В1+ даражаси учун — «тинглаб тушуниш», «ўқиш», «лексик ва грамматик компетенциялар», «ёзма иш» учун — 185 дақиқа, «гапириш» учун — 15 дақиқа;\nВ2 даражаси учун — «тинглаб тушуниш», «ўқиш», «лексик ва грамматик компетенциялар», «ёзма иш» учун — 200 дақиқа, «гапириш» учун — 15 дақиқа;\nС1 даражаси учун — «тинглаб тушуниш», «ўқиш», «лексик ва грамматик компетенциялар», «ёзма иш» учун — 210 дақиқа, гапириш учун 20 — дақиқани ташкил этади.\n19. Тест синовлари формати: «Тинглаб тушуниш», «ўқиш», «лексик ва грамматик компетенциялар» бўлимларининг ҳар бири 30 та саволдан иборат бўлади;\n«ёзма иш» бўлими А2, А2+, В1, В1+, В2 даражалари учун иккита ёзма топшириқдан, С1 даражаси учун учта ёзма топшириқдан (даражага боғлиқ ҳолда биринчи топшириқ — 30 — 150 та сўздан, иккинчи топшириқ — 50 — 250 та сўздан, учинчи топшириқ — 80 — 100 та сўздан);\n«оғзаки суҳбат» бўлими топшириқларнинг учта туридан иборат бўлади.\n20. Тест синови ҳар бир бўлимининг энг юқори баҳоси 30 баллни ва барча бўлимлар учун максимал баҳо 150 баллни ташкил этади.\n21. Тест синови ўтказилаётган аудиторияга ҳар қандай адабиётни, телекоммуникация ва техника воситаларини олиб кириш қатъиян ман этилади. Тест синови ўтказилаётган вақтда бошқа талабгорлар билан мулоқот қилишга, саволлар китоби варақларини йиртиб олишга, саволлар китобини бошқа талабгорларга беришга, тест синовини ўтказиш жараёнига халақит қилишга, тест синовлари тугагандан сўнг ёзишда давом этишга, бошқа талабгорга ҳеч қандай буюм узатишга рухсат этилмайди. Ушбу талабларни бузган талабгор аудиториядан чиқариб юборилади ва тест синовидан ўтмаган деб ҳисобланади. Тест синовидан чиқариб юборилган талабгорлар тўғрисида ушбу Низомнинг 2-иловасидаги шакл бўйича далолатнома расмийлаштирилади.\n22. Тест синовлари натижалари улар якунланган кундан бошлаб уч ҳафтадан кечикмай Давлат тест марказининг Интернет жаҳон ахборот тармоғидаги расмий веб-сайтида эълон қилинади.\n23. Тест синови якунлари бўйича энг юқори баллнинг 60 фоизидан кам (90 баллдан кам) балл олган талабгор даража шартларини бажармаган деб ҳисобланади ва қайта қатнашиш учун, тест синовлари ўтказилган кундан бошлаб камида бир ойдан кейин, чет тилини билиш даражасини аниқлаш ва сертификатни олиш учун белгиланган тартибда ариза билан мурожаат қилиб тўлов тўлаган тақдирда тест синовларига қўйилади.\n24. Талабгор Давлат тест марказининг Интернет жаҳон ахборот тармоғидаги расмий веб-сайтида онлайн ариза тўлдиргандан сўнг, унинг электрон манзилига Давлат тест маркази томонидан электрон ариза ва тўловни амалга ошириш учун квитанция юборилади.\nТўлов исталган банк ёки амалдаги электрон тўлов тизимлари орқали амалга оширилиши мумкин.\n25. Талабгор мазкур Низомнинг 9-бандида номлари келтирилган ҳужжатларни Давлат тест маркази ёки Давлат тест марказининг ҳудудий бўлинмаларига топширганидан сўнг Давлат тест маркази ва талабгор ўртасида шартнома тузилган ҳисобланади.\n26. Агар ариза берувчи турли сабабларга кўра тест синовларида иштирок эта олмайдиган бўлса, Давлат тест марказига тест синовлари ўтказиладиган кундан 7 кун аввал ёзма мурожаат этиши лозим. Бунда, талабгорнинг хоҳишига кўра навбатдаги тест синовларига киритилади ёки тўланган йиғим 100 фоиз миқдорда талабгорга қайтарилади (тўлов амалдаги электрон тизим орқали амалга оширилганда, кўрсатилган хизмат учун ундирилган йиғимдан ташқари).\nТалабгор тест синовига кечиккан ёки узрсиз сабабга кўра келмаган ҳолларда, унинг аризасига биноан тўланган йиғимнинг 50 фоиз миқдори қайтарилади.\n27. Тест синови қоидаларини бузганлик учун аудиториядан чиқариб юборилган тақдирда амалга оширилган тўлов талабгорга қайтарилмайди.\n28. Узрли сабабга кўра тест синовларида қатнаша олмаган талабгор тест синовлари тугаган кундан бошлаб беш иш кунида ушбу ҳолатни тасдиқловчи ҳужжатларни Давлат тест марказига бевосита ёки электрон тарзда тақдим этиши лозим.\nТалабгор кечиккан тақдирда тест синовига қўйилмайди. Агар талабгор тест синовига узрли сабабга кўра (тегишли ҳужжат билан тасдиқланганда) келмаганда, унинг аризаси асосида унга навбатдаги тест синовидан (гапириш кўникмаси учун бошқа вақтда) ўтишга рухсат этилади. Тест синовини бошқа вақтга кўчириш тўғрисидаги қарор Давлат тест маркази томонидан қабул қилинади.\n29. Тест синови ўтказилиши жараёнида талабгорнинг фақат битта чет тилидан тест топширишига рухсат этилади.\n30. Тест натижаларидан норози бўлган талабгор Давлат тест марказига апелляция тақдим этиш ҳуқуқига эга. Апелляция тест синови натижалари эълон қилинган кундан бошлаб беш иш куни мобайнида, ушбу Низомнинг 3-иловасига мувофиқ ёзма ёки электрон шаклда тақдим этилади.\n31. Апелляцияни кўриб чиқиш учун Давлат тест маркази директорининг буйруғи билан 5 — 7 нафар Давлат тест маркази ходимлари ва таълим тизими педагогларидан иборат бўлган Апелляция комиссияси тузилади.\nАпелляция икки ҳафта мобайнида кўриб чиқилади. Талабгор Апелляция комиссияси қарори тўғрисида ёзма ёки электрон шаклда хабардор қилинади.\nТалабгор Апелляция комиссияси қароридан норози бўлганда, судга мурожаат қилиш ҳуқуқига эга.\n32. Апелляцияни кўриб чиқиш натижалари бўйича қуйидаги қарорлардан бири қабул қилинади:\nтест синови натижаларини ўзгаришсиз қолдириш ва апелляциянинг қондирилишини рад этиш;\nтест синовлари натижаларини ўзгартириш ва апелляцияни қондириш;\nтест натижаларини бекор қилиш ва такрорий тест синови ўтказилишини тайинлаш.\nАгар талабгор томонидан кўрсатилган далиллар тасдиқланмаса, апелляциянинг қондирилишини рад этиш тўғрисида қарор қабул қилинади. Тест синови натижаларини бекор қилиш тўғрисидаги қарор ушбу Низом талаблари бузилган ҳолда ўтказилган тақдирда қабул қилинади. Апелляция комиссиясининг қарорлари ушбу Низомнинг 4-иловасига мувофиқ расмийлаштирилади.\nТалабгорни такрорий тест синовидан ўтказиш тўғрисида қарор қабул қилинган тақдирда, Давлат тест маркази тест синовини ўтказиш санасини белгилайди ва тест синовини такроран ўтказишда тўлов ундирилмайди.\n33. Такрорий апелляцияга йўл қўйилмайди.\n34. Тест синовидан муваффақиятли ўтган талабгорга тест синови натижалари эълон қилинган кундан бошлаб бир ҳафта мобайнида, Давлат тест маркази буйруғи асосида сертификат берилади.\n35. Сертификат қатъий ҳисобот юритиладиган ҳужжат ҳисобланади, ҳисобга олиш сериясига, тартиб рақамига ва ҳимояланганлик даражасига эга бўлади. Бланкалар Давлат тест маркази буюртмасига биноан, босмахона усулида Ўзбекистон Республикаси Марказий банки ҳузуридаги «Давлат белгиси» давлат ишлаб чиқариш бирлашмасида тайёрланади. Давлат тест маркази директори сертификатлар бланкаларининг ҳисобга олиниши, уларнинг сақланиши ва улардан мақсадли фойдаланилиши юзасидан белгиланган тартибда шахсан жавобгар бўлади.\n36. Давлат тест маркази сертификатлар реестрини юритади.\nСертификатлар реестрида қуйидагилар кўрсатилиши лозим:\nталабгорнинг фамилияси, исми, отасининг исми;\nпаспорт маълумотлари (серияси ва тартиб рақами, паспортнинг ким томонидан ва қачон берилганлиги) ёки туғилганлик тўғрисидаги гувоҳномаси маълумотлари (тартиб рақами, гувоҳноманинг ким томонидан ва қачон берилганлиги);\nДавлат тест марказининг сертификат бериш тўғрисидаги буйруғининг санаси ва тартиб рақами;\nсертификатнинг ҳисобга олиш серияси ва тартиб рақами;\nсертификатнинг берилган санаси;\nсертификатнинг амал қилиш муддати.\n37. Сертификат паспорт кўрсатилган тақдирда, шахсан талабгорга ёки талабгорнинг нотариал тасдиқланган ишончномаси асосида бошқа шахсга берилади.\n38. Йўқолган, талабгорнинг айби билан маълумотлар нотўғри киритилган ёки яроқсиз ҳолга келган сертификат ўрнига талабгорнинг аризасига кўра дубликат берилади.\nСертификатни эгаси малака сертификати йўқолганлиги тўғрисида оммавий ахборот воситаларида эълон беради ҳамда Давлат тест марказига дубликат бериш тўғрисидаги ариза ва дубликат берилганлиги учун тўлов тўланганлигини тасдиқловчи ҳужжат билан бирга оммавий ахборот воситаларидаги эълоннинг тасдиғини тақдим этади (талабгорнинг айби билан нотўғри киритилган маълумотлар учун ариза берганлар бундан мустасно).\nСертификатни дубликати малака сертификатининг янги бланкасида «Дубликат» ёзуви мажбурий кўрсатилган ҳолда, айнан олдинги тартиб рақами ҳамда илгари белгиланган амал қилиш муддати билан берилади.\nЯроқсиз ҳолга келган сертификат Давлат тест марказига қайтарилади.\nМалака сертификатининг дубликати берилганлиги учун базавий ҳисоблаш миқдорининг 50 фоизи миқдорида тўлов ундирилади.\n(38-бандининг бешинчи хатбошиси Ўзбекистон Республикаси Вазирлар Маҳкамасининг 2019 йил 28 декабрдаги 1046-сонли қарори таҳририда — Қонун ҳужжатлари маълумотлари миллий базаси, 29.12.2019 й., 09/19/1046/4242-сон)\n39. Ушбу Низомни қўллашда юзага келадиган низолар қонун ҳужжатларида белгиланган тартибда ҳал этилади.\n40. Ушбу Низом талабларининг бузилишида айбдор бўлган шахслар қонун ҳужжатларида белгиланган тартибда жавоб берадилар».\nЧет тилини билиш даражасини аниқлаш ва малака сертификати бериш тартиби тўғрисидаги низомга\nТест синовидан четлатиш тўғрисида\nЎтказиш жойи: ______________________________ 20_ _ йил «____»__________\nБино _______________ Қават ________ Хона _________ Гуруҳ________\nБиз, қуйида имзо қўювчилар, талабгор ________________________________________\nмахсус код ________________ жавоблар варақаси тартиб рақами ___________________\n(қоида бузилиши кўрсатилсин)\nсабабли _______ соат ______дақиқада тест синовидан четлатилганлигини тасдиқлаймиз.\n1. Аудитория раҳбари: ________________________________________ Имзо: ________\n2. Кузатувчи: ________________________________________________ Имзо: _______\n3. Бино (қават бўйича) ДТМ вакили: ______________________________ Имзо: _______\nЎзбекистон Республикаси Вазирлар Маҳкамаси ҳузуридаги Давлат тест марказининг Аппелляция комиссияси раисига\nАПЕЛЛЯЦИЯ ТЎҒРИСИДА АРИЗА\nТалабгорнинг махсус коди:_____________ Жавоблар варақасининг\nтартиб рақами: ______________________\nЧет тили: __________________________\nҚуйидаги даъволарни кўриб чиқишингизни илтимос қиламан:\nТалабгорнинг имзоси: _________________ Шакл тўлдирилган сана: _______________\nўтказиш тартиб рақами: 0000000\n««««««««««««««« (қирқиш чизиғи) ««««««««««««««\nАпелляция тўғрисидаги ариза қабул қилинганлиги тўғрисидаги\nТалабгорнинг Ф.И.О.: ________________________ Талабгорнинг махсус коди:_______\nТалабгорнинг имзоси:_________________ Шакл тўлдирилган сана: _______________\nАризани қабул қилиб олувчи масъул шахснинг Ф.И.О.: ___________________________\nАпелляция қабул қилинган сана: _________\nИзоҳ: апелляция чет тилини билиш, уни эгаллаб олиш даражасини аниқлаш ва малака сертификати бериш тўғрисидаги Низомга мувофиқ кўриб чиқилади. Апелляция натижалари бўйича хулоса ёзма шаклда тақдим этилади.\nҲУЗУРИДАГИ ДАВЛАТ ТЕСТ МАРКАЗИ АПЕЛЛЯЦИЯ\nТалабгорнинг Ф.И.О.: ___________________ Талабгорнинг махсус коди:________\nЧет тили: ______________________ Ариза қабул қилинган сана:_______\nАпелляция комиссиясининг қарори:\nАпелляция комиссияси раиси: (Имзо)\nАпелляция комиссияси аъзолари:\nСана: __ __ __ __ __ __ __ __\n(1-илова Ўзбекистон Республикаси Вазирлар Маҳкамасининг 2019 йил 13 майдаги 395-сонли қарори таҳририда — Қонун ҳужжатлари маълумотлари миллий базаси, 13.05.2019 й., 09/19/395/3115-сон)\nЧет тилини билиш даражаси тўғрисидаги сертификат А4 форматдаги оқ қоғозга офсет усулида босилади. Бунда бешта рангдан фойдаланилади: қора ранг — матн учун, яшил, кўк, қизил ранглар — расмларни тасвирлаш учун, оч жигарранг — фон учун. Варақнинг юқори қисмида 25 мм диаметрда Давлат герби жойлаштирилган.\nВарақнинг қолган қисмига давлат тилида лотин ёзувида «O'ZBEKISTON RESPUBLIKASI VAZIRLAR MAНKAMASI НUZURIDAGI DAVLAT TEST MARKAZI. CНET TILINI BILISН VA EGALLASН НAQIDA SERTIFIKAT», инглиз тилида «REPUBLIC OF UZBEKISTAN STATE TESTING CENTER UNDER TНE CABINET OF MINISTERS. CERTIFICATE LEVEL OF FOREGIN LANGUAGE PROFICIENCY» сўзлари босилади. Сертификат олти рақамли тартиб рақамига эгадир. Матн оч жигарранг фонда гулдор нақш билан босилади.\nСертификат қуйидагилардан фойдаланган ҳолда олти карра ҳимояга эга:\nбосишнинг икки усули — офсет ва юқори;\nёрқин бўёқлар нур орқали нусха кўчиришни мураккаблаштириш учун;\nтурли рангли нақшлар тўрларидан фойдаланиш йўллари билан ҳар хил ранглар ҳосил қилиш;\nалмашиб турадиган рақамлардан тартиб рақами.\n(Ўзбекистон Республикаси қонун ҳужжатлари тўплами, 2014 й., 2-сон, 14-модда; Қонун ҳужжатлари маълумотлари миллий базаси, 13.05.2019 й., 09/19/395/3115-сон, 29.12.2019 й., 09/19/1046/4242-сон)


Бозорлардаги озиқ-овқат маҳсулотларининг нарх-навоси маълум қилинди » Ўзбекистон янгиликлари – Zamin.uz\n17 октябрь 2019, 15:20\nДавлат статистика қўмитаси бозорлардаги нарх-наво тўғрисида маълумот берди. Қўмита мамлакат ҳудудларидаги марказий деҳқон бозорларида 2019 йил 15 октябрь куни кузатув ўтказиб, алоҳида турдаги озиқ-овқат маҳсулотларининг минимал-максимал нархларини келтирди.\nКузатув натижасига кўра, 1 кг мол гўштининг (суяксиз гўштидан ташқари) минимал нархи Нукус шаҳрининг «Нукус деҳқон бозори», Тошкент шаҳрининг «Фарҳод деҳқон бозори»да қайд этилган (35 000 сўм). Мол гўштининг максимал нархлари эса Тошкент шаҳрининг «Миробод деҳқон бозори»да кузатилди (57 000 сўм).\nҚўй гўшти 36 000 сўмдан 60 000 сўмгача (кг)\nҚўй гўштининг минимал нархи кузатув натижасига кўра Нукус шаҳрининг «Нукус деҳқон бозори»да (36 000) сўмдан рўйхатга олинган. Максимал нархлари эса Тошкент шаҳрининг «Олой деҳқон бозори»да (60 000) сўмдан кузатилди.\nКузатув натижасига кўра, пиёз маҳсулотининг минимал нархлари Андижон шаҳрининг «Янги бозор деҳқон бозори», «Андижон шаҳар марказий деҳқон бозори», Жиззах шаҳрининг «Жиззах марказий деҳқон бозори», Қарши шаҳрининг «Қарши деҳқон озиқ-овқат бозори», Самарқанд шаҳрининг «Сиёб деҳқон бозори», «Дамариқ деҳқон бозори», Янгийўл шаҳрининг «Ихтисослашган Янгийўл шаҳар деҳқон бозори», Фарғона шаҳрининг «Фарғона шаҳар марказий деҳқон бозори»да (1 000) сўмдан кузатилди. Максимал нархлари эса Тошкент шаҳрининг «Миробод деҳқон бозори»да кузатилди (3 500 сўм).\nСабзи маҳсулотининг минимал нархи кузатув натижасига кўра Андижон шаҳрининг «Янги бозор деҳқон бозори» ва «Андижон шаҳар марказий деҳқон бозори», Чирчиқ шаҳрининг «Чирчиқ шаҳри деҳқон бозори»да (1 000) сўмдан қайд этилган. Максимал нархи эса Тошкент шаҳрининг «Олой деҳқон бозори»да (5 000) сўмдан кузатилди.\nТухум маҳсулоти кузатув натижасига кўра, минимал нархи Тошкент шаҳрининг «Қўйлиқ деҳқон бозори»да кузатилди (5 000 сўм). Максимал нархи эса Тошкент шаҳрининг «Миробод деҳқон бозори»да қайд этилган (10 000 сўм).\nГуруч маҳсулотлари кузатув натижаларига асосан, минимал нарх Нукус шаҳрининг «Нукус деҳқон бозори»да (4 500 сўмдан), максимал нарх эса Тошкент шаҳрининг «Олой деҳқон бозори», «Миробод деҳқон бозори»да кузатилди 18 000 сўм).\nЎсимлик ёғи маҳсулотлари кузатув натижасига кўра, минимал нархи Жиззах шаҳрининг «Жиззах марказий деҳқон бозори» ва «Эски шаҳар деҳқон бозори», Самарқанд шаҳрининг «Сиёб деҳқон бозори», Гулистон шаҳрининг «Гулистон деҳқон бозори», Урганч шаҳрининг «Урганч марказий деҳқон бозори», Тошкент шаҳрининг «Фарҳод деҳқон бозори», «Эски жўва деҳқон бозори» ва «Қўйлиқ деҳқон бозори»да (9 000) сўмдан кузатилди. Максимал нархи эса Тошкент шаҳрининг «Фарҳод деҳқон бозори»да (13 500) сўмдан кузатилди.\nШакар 5 000 сўмдан 7 000 сўмгача (кг)\nШакар маҳсулоти кузатув натижасига кўра, минимал нархи Самарқанд шаҳрининг «Дамариқ деҳқон бозори»да (5 000) сўмдан кузатилди. Максимал нархи эса Тошкент шаҳрининг «Фарҳод деҳқон бозори»да (7 000) сўмдан кузатилди.\nЯнгиликлар » Жамият » Бозорлардаги озиқ-овқат маҳсулотларининг нарх-навоси маълум қилинди


2020 йил 26 декабр куни Қонунчилик палатасининг навбатдаги мажлиси бўлиб ўтди. Унда депутатлар деҳқон хўжалигини ташкил этиш ва юритиш соҳасидаги муносабатларни тартибга солишга қаратилган “Деҳқон хўжалиги тўғрисида”ги қонун лойиҳасини иккинчи ўқишда муҳокама қилди.\nҚонун лойиҳасида деҳқон хўжалигини юритиш учун 0,06 гектардан 1 гектаргача бўлган ўлчамда ер участкалари берилиши ва ундан ихтисослашуви асосида фақат қишлоқ хўжалиги маҳсулотлари етиштириш учун фойдаланиши кераклиги белгиланмоқда. Ердан деҳқон хўжалиги ихтисослашувида назарда тутилмаган бошқа қишлоқ хўжалиги экинларини асосий қишлоқ хўжалиги экинлари қатор ораларига экиш ёки асосий ва бошқа қишлоқ хўжалиги экинларини навбатлаб экиш йўли билан етиштириш учун ҳам фойдаланилиши мумкинлиги назарда тутиляпти.\nШунингдек, ҳужжатга кўра, деҳқон хўжалигини юритиш учун берилган ер участкасида бино ва иншоотлар, шу жумладан, ерости иншоотларини қуриш тақиқланмоқда. Бундан енгил конструкцияли иссиқхона ва бошқа шу каби қурилмалар, шунингдек, суғориш иншоотларини қуриш мустасно. Ер участкасида қишлоқ хўжалиги маҳсулотини етиштириш билан бир вақтда 10 бошдан ортиқ бўлмаган миқдордаги чорва молини ўтлатишга йўл қўйилади. Ўз тасарруфидаги ер участкасидан хўжасизларча фойдаланиш ёки уларнинг яроқсиз ҳолга келиб қолишига йўл қўйилмайди.\nДеҳқон хўжалиги томонидан қишлоқ хўжалиги экинларини экиш ихтисослашувга кўра амалга оширилмаган тақдирда, ер солиғи уч баравар миқдорда ундирилади. Бу, депутатларнинг қайд этишича, ердан самарали ва оқилона фойдаланишга хизмат қилади.\nҚонун лойиҳасида деҳқон хўжалиги ўз қишлоқ хўжалиги маҳсулотини даласида, деҳқон бозорларида ва савдо марказларида, шунингдек, аҳоли пунктларида сайёр савдо ташкил этиш йўли билан қўшимча рухсатномаларсиз реализация қилиш ҳуқуқига эгалиги белгиланмоқда. Деҳқон хўжалиги томонидан ўз қишлоқ хўжалиги маҳсулотини реализация қилишдан олган даромадларига солиқ солинмаслиги назарда тутиляпти.


Бунёдкор ва Чўпонота кўчалари кесишмасидаги кўприк июнда фойдаланишга топширилади (Фоторепортаж) - Халқ сўзи\n19 Февраль, Сешанба\nБунёдкор ва Чўпонота кўчалари кесишмасидаги кўприк июнда фойдаланишга топширилади (Фоторепортаж)\n16:56 30 Апрель 2018 Жамият\nФото: Ҳасан Пайдоев, "Халқ сўзи"\nПойтахтимизнинг Бунёдкор ва Чўпонота кўчалари кесишмасида жойлашган мазкур маҳобатли кўприк “Ўзбекистон темир йўллари” акциядорлик жамиятига қарашли “Кўприк қурилиш трести” унитар корхонаси мутахассислари томонидан қурилаяпти.\nЖамият матбуот хизматидан олинган маълумотларга кўра, йўл ўтказгичнинг умумий узунлиги 667,5 метрни ташкил этади. Эстакада қисмининг узунлиги 488,5 метр бўлиб, баландлиги 8, кенглиги 24,5 метрни ташкил этади. Йирик иншоот жами 21 та устун оралиғида барпо этилмоқда.\nЭътиборлиси, бу ерда пиёдалар учун ҳам қатор қулайликлар яратилади. Хусусан, умумий узунлиги 124 метр бўлган иккита пиёдалар ўтиш кўприги қурилади, шунингдек, ёши кекса ва ногиронлар учун махсус лифт ҳамда эскалатор ўрнатилади.\nЯнги бунёд этилаётган йўл ўтказгичнинг ёритиш тизими ҳам жаҳон андозаларига мос равишда бўлади.\nЯнги кўприк жорий йилнинг июнь ойида фойдаланишга топширилади.


Туркманистон пойтахти Ашхобод аҳолиси 11-микрорайондаги 4-сонли давлат магазини атрофида эрталабдан навбатга турган пайтда олинган сурат. 2021 йил, 1 май.\nАшхободнинг давлат дўконларида имтиёзли нархларда деярли маҳсулот қолмади. Бунга қарамасдан, одамлар навбат кутишда давом этмоқда.\n4 май куни Озодликнинг Туркманистондаги мухбирлари Ашхобод ва вилоятлардаги вазият тўғрисида хабар бердилар.\n4 май куни Ашхободдаги кўплаб дўконларда субсидияланган нархларда маҳсулотлар қолмаган. Баъзи дўконларда, хусусан, 79-сонли магазинда савдо бўлмаслиги ҳақида ёрлиқ илиб қўйилган.\nАндалиб кўчасида жойлашган «Пайтагт» савдо марказида одамлар эрталаб соат бешдан бошлаб савдо бошланишини кутган.\nМухбирларнинг сўзларига кўра, сўнгги бир ҳафта ичида дўконларга маҳсулот етказиб беришда жиддий узилишлар кузатилмоқда. Шу билан бирга, маҳсулот олаётган харидорлар ўтмаган товарларни сотиб олишга мажбурланмоқда.\nҒазабланган харидорларнинг турли хил савдо органларига муддати ўтган товарларни мажбуран сотиш тўғрисида кўрсатма берилган ҳужжатларни кўриш талаблари ҳеч қандай натижа бермаган.\nБунга қарамасдан, пойтахтдаги дўконлар олдида навбат кутишга норасмий тақиқ қўйилган. Сўнгги ҳафталарда навбат кутаётган одамлар дўконлар яқинидаги биноларнинг орқасида яширина бошлаган.\n«Ҳозирча, аввалгидек аҳвол жуда ёмон. Эҳтиёткорлик билан ва дўкондан нарироқда навбатга туришингиз керак. Агар дўкон сотувчилари полицияга шикоят қилса, сизни олиб кетишлари мумкин», - деди Озодлик мухбири 4 май куни.\nНавбат кутишга қўйилган тақиқ ҳам норасмий бўлиб қолмоқда. Ҳеч ким навбатлар ман этилган расмий буйруқ нусхасини ололмади.\nОзодликнинг ҳукуматга яқин манбаларининг маълум қилишича, пойтахт мутасаддиларининг навбат кутишни ман этишига президент Гурбангули Бердимуҳамедовнинг ўғли Сардор Бердимуҳамедов дўконлар яқинидаги гавжум навбатлар отасини «обрўсизлантиришини» айтгани туртки бўлган.\nЎшандан бери Туркманистон ҳукумати навбатларни йўқ қилиш учун турли чораларни кўрмоқда. Хусусан, навбат кутганлар ҳибсга олингани ва жаримага тортилган ҳақида хабарлар бор.\n«Хроника Туркменистана» мустақил нашрининг хабар беришича, 30 апрелдан бошлаб Ашхободдаги давлат дўконларидаги навбатларни йўқ илиш учун янги чоралар жорий қилинган.\nХусусан, эрталаб навбат кутаётганлар харид қилишни истайдиган маҳсулотлар бозор нархларида сотила бошлаган. Масалан, бир килограмм шакар 9 манат ўрнига 26 манат, 1 литр ўсимлик ёғи 18 манат ўрнига 42 манат, 1 килограмм товуқ гўшти 16 манат ўрнига 40 манат нархда сотилмоқда.\nКўпчилик бу нархларда харид қилмайди. Куннинг иккинчи ярмида айни маҳсулотлар давлат белгилаган имтиёзли нархларда сотилмоқда.\nАйни пайтда, ҳудудларда маҳсулот тақчиллиги билан боғлиқ вазият янада оғирроқдир. Давлат дўконларида имтиёзли нархларда сотиладиган деярли ҳеч нарса қолмаган.\n4 май куни Мери шаҳридаги мухбир ҳозирги пайтда давлат дўконларида фақат туз давлат нархларида сотилаётгани, қолган барча маҳсулотлар бозор нархларида сотилаётганини айтди. Давлат дўконларида шакар, товуқ, ун, тухум ва сариёғ умуман йўқ.\nНон ҳафтасига икки марта имтиёзли нархда сотилмоқда. Одамлар тунги соат иккидан навбат кута бошлаётгани ҳақида хабарлар бор.\nОзодликнинг мухбирларининг сўзларига кўра, аҳоли орасида ваҳима кучаймоқда, чунки озиқ-овқат маҳсулотларини имтиёзли нархларда сотиш тизими яқинда бекор қилиниши ҳақида хавотир юзага келган.\nМамлакат ҳукумати инқироз сабабларини аҳолига тушунтирмай келади. Ҳукумат озиқ-овқат сиёсати соҳасидаги режаларини эълон қилмайди. Аксинча, Туркманистон раҳбарияти бир неча йилдан буён мамлакатда озиқ-овқат хавфсизлиги тўлиқ таъминлангани, маҳаллий маҳсулотлар ҳажми ўсиб бораётгани ва импорт ўрнини босиш сиёсати муваффақиятли амалга оширилаётганини иддао қилиб келади.\nАслида эса ҳукумат киши бошига кўпи билан 5 килограмм ун сотишни белгилайдиган нормани тўлдиришни уддасидан чиқа олмаяпти. Бундан ташқари, февраль ойида имтиёзли маҳсулотлар нархи оширилди.\nТуркманистонда озиқ-овқат инқирози ва нон танқислиги 2018 йил охиридан бери давом этмоқда. Ўшандан бери расмийлар имтиёзли маҳсулотлар сотиш бўйича бир неча марта чеклов киритди. Сўнгги ойларда вазият сезиларли даражада оғирлашди.\nОйлик озиқ-овқат пайоги, яъни маълум вақтга мўлжаллаб бериладиган озиқ-овқат миқдори озайтирилди, давлат дўконларида имтиёзли нархларда сотиладиган маҳсулотлар сони янада қисқарди, уларни сотиб олиш бўйича янги чекловлар киритилди.\nБундай шароитда аҳоли нон ёпиш учун турли усуллардан фойдаланишга, жумадан, муддати ўтган макарон, паст сифатли гуруч, маккажўхори ва жўхорини майдалаб, ун қилишга мажбур бўлмоқда.\nАввалроқ Озодлик манбалари ҳукумат озиқ-овқат маҳсулотларини имтиёзли нархларда сотиш тизимини бекор қилишни режалаётгани ҳақида маълум қилишган эди.


Корхона (умумбелгиланган солиқларни тўловчи) 2019 йилнинг ярим йиллик якунларига кўра фойда олган. Фойда солиғи ҳисобланган ва тўланган. Солиқни ҳисоблашда Дт 9810 – Кт 6410 бухгалтерия проводкаси берилган. 2019 йилнинг 9 ойида молиявий-хўжалик фаолияти зарар билан якунланган, фойда солиғини тўлаш мажбурияти юзага келмаган.\n2019 йилнинг 9 ойи якунлари бўйича корхона зарар кўрган бўлса, аввал ҳисобланган фойда солиғига қандай бухгалтерия проводкалари билан тузатиш киритилади?\n– Фойда солиғининг ҳисобланиши ва бюджетга ўтказилиши қуйидаги проводкалар билан расмийлаштирилади:\nФойда солиғи бўйича аванс тўловлари ўтказилди\nАввал тўланган аванс тўловлари ҳисобга олинди\nКейинги ҳисобот даврларида корхона зарар кўрса ва йил бошидан ортиб борувчи якун билан зарар ҳосил бўлса, фойда солиғини тўлаш мажбурияти нолга тенг бўлиши мумкин. Бунда фойда солиғини оширадиган қуйидаги суммаларни ҳисобга олиш лозим:\n● товарларни (ишлар, хизматларни) таннархидан паст нархда реализация қилишдан ва уларни текин беришдан зарарлар;\n● бошқа шахслардан текин олинган мол-мулк, мулкий ҳуқуқлар, ишлар, хизматлар қиймати (Молиявий натижалар тўғрисида ҳисоботга (АВ томонидан 24.01.2003 йилда 1209-сон билан рўйхатдан ўтказилган 2-сон шакл) киритилмаган);\n● давлат кўчмас мулкидан фойдаланганлик учун энг кам ижара ҳақи ставкаларидан келиб чиқиб ҳисобланган ижара ҳақининг шартномада белгиланган ижара ҳақидан ошган суммаси;\n● чегирилмайдиган харажатлар (солиқ солинадиган базага киритилган харажатлар);\n● келгусида солиқ солинадиган фойдадан чегириладиган ҳисобот даври харажатлари.\nСолиқ бўйича мажбуриятларни тўлаш ҳисобига аввал ўтказилган пул маблағлари аванс тўловлари бўлади. Аввал ҳисобланган ва тўланган солиқ суммасига тузатиш киритиш лозим. қуйидаги бухгалтерия проводкалари билан тузатиш киритилади:\nДт 4410-«Бюджетга солиқлар ва бошқа мажбурий тўловлар бўйича аванс тўловлари (турлари бўйича)» счёти\nКт 9810-«Фойда солиғи бўйича харажатлар» счёти.\nШунингдек ҳисобланган харажатлар ва фойда солиғи бўйича мажбуриятларни камайтириш суммасига айирув белгили қийматлар билан қуйидаги сторнолаш проводкасини бериш мумкин:\nДт 9810-«Фойда солиғи бўйича харажатлар» счёти\nКт 6410-«Бюджетга тўловлар бўйича қарз (турлари бўйича)» счёти.


9-тур, 23 октябрь, соат 23:45\nКарим Бензема (7)\nАльваро Мората (83)\nМерино Сабин (27)\n13.Яго Эррерин (Д)\n90+6' Ўйин якунланди. "Реал" мураккаб кечган ўйинда ғалаба қозонишга муваффақ бўлди\n90+5' Роналду имкониятдан фойдалана олмади!\n90+4' Карвахаль сариқ карточка олди\n90+3' Кроос қанотдан белгиланган жарима тўпини ўйинга киритди. Ираисос тўпни эгаллаб олди\n89' "Атлетик"да ўзгариш: Саборит ўрнига Маньян туширилди\n87' Ляпорт сариқ карточка олди\n86' Мората сариқ карточка олди\n85' ВУУУҲ! УИЛЬЯМС! Олдинга чизиққа етказилган узатмани Уильямс қабул қилди ва рақиб жарима майдончаси ичида тўпни Наваснинг устидан ошириб қўйишга ҳаракат қилди. Тўп дарвозабоннинг қўлига тегиб, дарвозага йўл олаётганида, Пепени уни тўхтатиб қолишга муваффақ бўлди!\n83' ГОООООЛ! Альваро Мората, 2:1! Бэйл қанотдан етказган узатмага Мората зарба берди ва "Атлетик" посбони уни қайтарди. Қайтган тўпни Альваронин ўзи эгаллади ва бўш қолган дарвозани ишғол қилди. Бугун 24 ёшни қарши олган Мората ўзининг туғилган кунига совға тайёрлади\n81' Оҳо! Крооснинг ажойиб узатмасидан кейин Мората ва Роналду рақиб дарвоза олдида ёлғиз қолишди. Аммо тўпни ким эгаллаши ҳақидаги саволга ечим топгунча Сан Хосе хавфни бартараф этди\n79' "Бильбао"да ўзгариш: Мерино ўрнига Сусаета тушди\n78' БЭЙЛЛЛ! Карвахаль Кроосга, Тони эса Бэйлга узатма берди. Гарет дарвоза томон яқинлашди ва олис бурчак томон зарба берди. Бироз ноаниқ. Уэльслик футболчи Роналдуга пас бериши ҳам мумкин эди\n77' "Атлетик"да ўзгариш: Рауль Гарсия майдонни тарк этди. Унинг ўрнига Андер Итурраспе тушди\n76' "Реал"да ўзгариш: Бензема ўрнига Альваро Марота туширилди\n73' Вуууҳ! Ковачич! Лукас Васкес ўнг қанотдан берган узатмага Матео бош билан зарба берди. Тўп йўл-йўлакай Роналдуга тегиб, майдонни тарк этди\n72' Бензема Сан Хоседан ўтиб кетиб, Роналдуга узатма берди. Криштиану 20 метрдан дарвозага зарба берди. Бирозгина ноаниқ\n68' КРИШТИАНУ! Дарвозагача 30 метрлардан жарима тўпини Кросс ўйинга киритди ва Роналду бош билан зарба берди. Тўп "тўққизлик" устидан ўтиб, тўрга юқоридан келиб тушди\n67' Роналду! Бэйл ўнг қанотда Сан Хоседан ўтиб кетиб, жарима майдончасига узатма берди. Роналду тўпга оёқ қўйди, аммо тўп дарвоза устидан ўтиб кетди\n66' "Реал"да ўзгариш: Иско ўрнига Лукас Васкес тушди\n58' Хавфли вазият! Бурчакдан етказилган узатмага чиқишда Навас хатога йўл қўйди ва тўп Гарсияга келиб тушди. Унинг зарбасидан сўнг тўп дарвозанинг устидан ўтиб кетди\n57' Рауль Гарсия сариқ карточка олди\n56' Кроос бурчак тўпини ўйинга киритди. Сан-Хосе бош билан тўпни майдон ташқарисига чиқариб юборди\n54' ВУУУУУҲ! Уильямс! Эрасо ўнг қанотдан жарима майдончасига узатма берди ва Уильямс яқин масофадан дарвоза томон зарба берди. Тўп юқорига кўтарилиб кетди\n45+1' Танаффус. Ҳозирча "Реал" - "Атлетик" 1:1\n43' Бэйл қанотдан хавфли узатма берди. Аммо унга на Бензема, на Роналду ета олди\n41' Олис масофадан етказилган тўпни Бензема эгаллади ва жарима майдончаси ташқарисидан аниқ зарба берди. Ираисос зарбани қайтарди\n39' ХАВФЛИ ВАЗИЯТ! Яна Меринода! Лекуэ майдон марказида тўпни эгаллаб, Уильямсга узатма берди. У эса ўз вақтида Меринони тўп билан таъминлади. Сабин 16 метрдан йўллаган зарба натижасида тўп устун ва тўсин кесишган жой ёнидан ўтиб кетди\n34' ВУУУУУҲ! "Реал" навбатдаги голни ўтказиб юборишига сал қолди. Мадридликлар ўз жарима майдончалари олдида тўпни Уильямсга олдириб қўйишди. Иньяки Навас билан яккама-якка вазиятга чиқиб, зарба бермоқчи бўлганида Варан етиб келди ва хавфни бартараф этди\n33' Қанотдан етказилган узатмага Бэйл ноаниқ зарба берди. У тўпни ўтказиб юборганида унинг ортида Бензема ва Роналду ҳам бор эди\n30' Хабьер Этчейта сариқ карточка олди\n29' Хавфли вазият! Иско тўпни аутдан қўл билан улоқтириб берганидан кейин Бэйл сўнгги чизиқ олдида тўпни эгаллади ва дарвозабон майдончасига узатма берди. Дарвозабон мушт билан тўпни уриб юборди ва хавфни бартараф этди\n27' ГООООООЛ! Мерино Сабин, 1:1! Эрасо иккинчи уринишда тўпни жарима майдончасига етказди. У ерда Мерино тўпни эгаллади ва Навас қўриқлаётган дарвозага жойлади\n24' Бэйл олис масофадан зарба берди. Яна ноаниқ\n20' Роналду олис масофадан зарба йўллади. Ноаниқ\n17' ВУУУУУУҲ! Сабин ажойиб имкониятдан фойдалана олмади! Лекуэ "Реал" дарвозасининг олис устун томон узатма берди ва Мерино яқин масофадан бош билан зарба берди. Зарбага аниқлик етишмади\n15' Мезбонлар ҳужум қилишда давом этмоқда. Бэйл олис масофадан зарба йўллади. Тўп дарвоза юқорисидан ўтиб кетди.\n7' ГОООООООЛ! Карим Бензема, 1:0! "Реал"нинг илк ҳужумиёқ гол билан якунланди. Иско жарима майдончасига кирди, ҳимоячини алдаб, бўш ҳудудда очилган Бенземага узатма берди. Карим имкониятни қўлдан чиқармади.\n4' Бугун Мадридда ёмғир ёғмоқда\n3' Бильбаоликлар бурчак тўпини ўйинга киритишди. Самарасиз\n' Бугунги ўйин олдидан "Мадрид" 18 очко билан 5, "Бильбао" эса 15 очко билан 6-ўринни эгаллаб турибди\n' Хайрли оқшом, қадрли футбол мухлислари. "Реал" ва "Атлетик" жамоалари ўртасидаги ўйин билан Ла лиганинг 9-турига якун ясалади. Ўйиндан онлайн трансляцияни бошладик


Иш вақтида уйқу элтишига қарши 6 тавсия | Azon.uz - Ахборот-таҳлилий портал\nИш вақтида уйқу элтишига қарши 6 тавсия\n21:00 22.03.2019 1371\nШундай пайтлар бўладики, иш пайтида кўзларингиз ўзингизга бўйсунмай қолади, мия ҳар қандай вазифани рад этади. Афсуски, иш берувчиларнинг ҳаммаси ҳам бу вазиятни тўғри баҳоламайди: улар овозларини баланд кўтариб, ходимнинг маошини қисқартириш билан таҳдид қилади. Хўш, бундай вазиятда уйқу билан курашиш учун нималар қилиш лозим?\n1. Совуқ сув. Қаҳва эмас, айнан совуқ сув (муз қўшилган бўлса янада яхши) сизни анча тетиклаштиради. Бундан ташқари совуқ сув организмни етарли регидрация билан таъминлайди ва метаболизм тезлигини оширади.\n2. Ўзингизни ишонтиринг. Фикрлаш кучи мўъжизаларга қодир. Уйқу ҳақидаги ўйларга берилишнинг ўрнига ўзингизни куч-қувватга тўла эканлигингиз ва ишлаш истагида ёнаётганлигингизга ишонтиринг. Тўғри, бу бироз ғалати эшитилиши мумкин, лекин сиз уриниб кўринг ва бу усулнинг фойда беришига ишонч ҳосил қилинг.\n3. Медитация. Медитацияни энг яхши тетиклаштирувчи воситалардан бири, деб аташимиз мумкин. 15 дақиқалик тўғри нафас олиш машқлари мияга дам бериш, организмни кислород билан тўйинтириш ва иш жараёнида диққатни жамлаш учун учун етарли бўлади.\n4. Ялпизли конфетлар. Ялпиз таъми тетиклаштириш хусусиятига эга. Муҳим ишни бажараётган пайтингизда ялпизли конфет ёки сақични оғзингизга солиб олинг, шунда чарчоқ ҳамда дангасаликнинг ортга чекинишига гувоҳ бўласиз.\n5. Ўрнингиздан туринг. Ўрнингиздан туриб, бирор бир жисмоний машқни бажаринг. Қон тана аъзоларингизни тўлдиради ва метаболик жараёнларни йўлга қўяди, бу эса, ўз навбатида, тана ва мияни ишлашга мажбур қилади. Бино атрофидаги қисқа муддатли сайр ҳам кутилмаган уйқуни ҳайдайди.\n6. Миянгизни уйғотинг. Эринчоқ мияга ҳозир ишлашга тўғри келишини тушунтиришингиз керак бўлади. Бундай дамларда крассворд ёки шунга ўхшаш мияни уйғотувчи машқни бажаринг. Енгил ақлий меҳнат уйқуни енгишга ёрдам беради.\n10:44 18.06.2019 3249


NAFTIZIN burun uchun tomchilar 0,1% 5ml Toshkent aptekalarida narxlari, dori haqida malumot, qollanishi va analoglari Apteka.uz saytida\nFaol modda: Nafazolina nitrat\nДори шакли: назал томчилар 0,05% ёки 0,1%.\nФаол модда: Нафазолин нитрати – 0,5 мг ёки 1 мг;\nЁрдамчи моддалар: борат кислотаси, инъекция учун сув 1 мл гача.\n0,05% ва 0,1% назал томчилар. Полиэтилен ёки полипропилендан тайёрланган томизишга мўлжалланган флаконларда 5 мл ёки 10 мл дан.\nНафазолин α-адренорецепторларга таъсири туфайли периферик қон томирларга сезиларли қон томир торайтирувчи таъсир кўрсатади. Шиллиқ қаватларга қўлланганда шиш, гиперемия, эксудацияни камайтиради, ринитларда бурундан нафас олишни енгиллаштиради. Нафазолин бурунни қўшимча бўшлиқлари чиқариш йўллари ҳамда евстахий найчалари очилиши ва кенгайишига ёрдам беради, бу бўшлиқлардан секрет оқиб тушишини яхшилайди ва бактериялар ўтириб қолишига тўсқинлик қилади.\nНафазолин махаллий қўлланганда тўлиқ сингиб кетади.\nИнтраназал қўлланганда даволаш таъсири 5 минут давомида бошланади ва 4-6 соат давом этади.\nНафтизин тавсия этилган дозаларга риоя этилганда, одатда, беморлар томонидан яхши ўзлаштирилади. Ножўя таъсирлар кам ҳолатларда пайдо бўлади.\nИммун тизими томонидан: аллергик реакциялар, шу жумладан Квинке шиши.\nНафас тизими, кўкрак қафаси ва кўкс оралиғи аъолари томонидан: бурун шиллиқ қавати қуруши ва ачишиши. Препаратнинг таъсири тугагандан кийин бурун кучли битиб қолиш ҳисси пайдо бўлиши мумкин.\nСимпатик нервлар қўзғатилиши билан юзага келадиган ва кўпроқ парепаратни дозаси ошириб юборилишида пайдо бўладиган қуйидаги тизимли ножўя таъсирлар кузатилади:\n- нерв тизими томонидан: асабийлашиш, бош оғриши, тремор;\n- юрак-қон томир тизими томонидан: тахикардия, юрак уришини сезиш, артериал гипертензия;\n- тери ва тери ости клетчатка томонидан: кўп терлаш.\nКатталарда 5 кундан ва болаларда 3 кундан кўпроқ вақт қўлланилганда ёки жуда тез-тез қўлланилган ҳолатларда нафтизинга кўникиб қолишнинг юзага келиши мумкин, ва бу навбатдаги қўлланишдан сўнг бурун шиллиқ пардаси шишиши билан намоён бўлади.\nУзоқ вақт қўлланиши цилиар фаоллик бўшашишига ва бурун шиллиқ пардаси қайтмас шикастланишига, бурун шиллиқ пардаси қуруқ яллиғланишига олиб келиши мумкин.\nПрепаратни оғир юрак-қон томир тизими касалликлари (артериал гипертензия, юрак ишемия касаллиги), қандли диабет, гепертиреоз, феохромоцитома, бронхиал астмада эҳтиёткорлик билан қўллаш керак. МАО ингибиторлари ва артериал босимни потенциал ошириши мумкин бўлган бошқа препаратлар билан бир вақтда эҳтиёткорлик билан қўллаш керак; миокарднинг симпатомиметикларга сезувчанлигини кучайтирадиган анестетиклар (масалан, галотан) қўлланганда, шунингдек препарат ҳомиладорлик ва эмизиш даврида қўлланганда эҳтиёткорликка риоя қилиш керак.\nКатталар ва болаларга узоқ вақт қўлланишидан сақланиш керак. Препаратнинг узоқ вақт қўлланиши сурункали бурун битиб қолишига ва шиллиқ парда атрофиясига олиб келиши мумкин.\nПрепаратни она учун фойдаси, ҳомила (бола) учун юзага келадиган хавфдан устун булганда шифокор тавсиясига кўра қўлланиши мумкин. Нафазолин нитратнинг йўлдош орқали ёки она сутига сингиб киришига оид маълумотлар йўқ.\nАвтотранспортни бошқариш ва бошқа механизмлар билан ишлашда қобилиятига\nДаволаш дозаларда қўлланганда транспорт воситаларини ва механизмлар бошқариш қобилиятига таъсир кўрсатмайди, тавсия этилган дозалар ошириб юборилганда бош айланиши ва уйқучанлик пайдо бўлиши мумкин.\nЎткир ринит, аллергик ринит, синусит, евстахиит, ларингит, томоқнинг аллергик шиш, юқори нафас йўллари операциясидан кейин хосил бўлган шиллиқ қаватнинг гиперемиясида ёрдамчи дори воситаси сифатида қўлланилади.\nБурундан қон кетишини тўхтатишда, риноскопия муолажасини енгиллаштиришда, юзаки анестезияда махаллий оғриқ қолдирувчи дори воситаларининг таъсирини узайтиришда қўлланади.\n-Препаратнинг компонентларига юқори сезувчанлик;\n-3 ёшгача бўлган болаларда (0,05% ли эритмаси учун);\n-15 ёшгача бўлган болаларда (0,1% ли эритмаси учун);\n-МАО ингибиторлари билан даволаш олиб борилаётганда ва уларнинг кўлланилиши тугаганидан сўнг 14 ичида;\n-бурун шиллиқ қаватини қуруқ яллиғланишида қўллаш мумкин эмас.\nНафтизиннинг МАО ингибиторлари, трициклик антидепрессантлар ва мапротилин билан бир вақтда қўлланиши ёки даволаш бекор қилингандан сўнг бир неча кун мобайнида қўлланиши артериал босим ошишига олиб келиши мумкин.\nҚуруқ ва ёруғликдан ҳимояланган жойда 25°C дан юқори бўлмаган ҳароратда сақлансин. Болалар ололмайдиган жойда сақлансин.\n2 йил. Флакон очилгандан сўнг 1 ой. Идишида қайд этилган яроқлилик муддати тугагандан сўнг препарат ишлатилмасин.\nНафтизин бошни бироз орқага ташлаб ва буруннинг чап тешигига томизишда ўнг томонга оғдирган, буруннинг ўнг тешигига томизишда чап томонга оғдирган ҳолда ҳар бир бурун йўлига томизилади.\nКатталар ва 15 ёшдан катта ёшдаги болаларга – ҳар бир бурун йўлига 1-3 томчидан 0,05%-0,1% эритма.\n3 ёшдан 6 ёшгача болаларга ҳар бир бурун йўлига 1-2 томчидан 0,05% эритма, 6 ёшдан\n15 ёшгача болаларга ҳар бир бурун йўлига 2 томчидан эритма қўлланади.\nНафтизин кунига 3 марта, бироқ энг камида 4 соат оралиқ вақт билан қўлланади.\nНафтизин катталарга 5 суткадан кўп ва болаларга 3 суткадан кўп қўлланиши мумкин эмас!\nНафтизин фақат бир неча суткадан кейингина такроран қўлланиши мумкин.\nБурундан қон кетиш ҳолатида дори воситасининг 0,05% эритмаси билан намланган тампонлардан фойдаланиш керак.\nБурун бўшлиғи тозалангандан сўнг, ҳар бир бурун йўлига 3-4 томчидан 0,05%-0,1% эритма томизилади ёки 1-2 дақиқага 0,05%-0,1% эритмада намланган тампон қўйилади.\nТовуш найчалари шишган ҳолатда махсус шприц билан 1-2 мл дори воситаси пуркалади.\n3 ёш ва ундан катта ёшдаги болаларга 0,05% Нафтизин қўлланилади.\n15 ёш ва ундан катта ёшдаги болаларга 0,1% Нафтизин қўлланилади.\nПрепаратни дозаси ошириб юборилиши ёки тасодифан ютиб юбориш препаратни тизимли таъсир қилиш симптомлари кузатилиши мумкин: асабийлашиш, кўп терлаш, бош оғриши, тремор, юрак уришини сезиш, тахикардия, гипертензи. Тери рангпарлиги, цианоз, иситма, кўнгил айниши, спазмлар, юрак хуружи, юрак тўхтаб қолиши, ўпка шиши, нафасни бузилиши, руҳий бузилишлар пайдо бўлиши мумкин. Марказий нерв тизимига ножўя таъсири қуйидаги симптомлар билан намоён бўлади: тана ҳарорати пасайиши, брадикардия, кўп терлаш, уйқучанлик, шок ҳолати, апноэ, кома.\nТасодифан доза ошириб юборилганда препаратни қўллашни тўхтатиш ва зудлик билан шифокорга мурожаат қилиш керак.\nБолаларда дозани ошириб юбориш хавфи ошади, чунки ножўя таъсирга катталарга қараганда кўпроқ сезувчан.\nNAFTIZIN burun uchun tomchilar 0,1% 5ml qo'lanishi bo'yicha ko'rsatmalar\nNAFTIZIN burun uchun tomchilar 0,1% 10ml


Дониёр 3:1-30 - Муқаддас Китоб ва Қуръон ҳақида 200 та савол Даниел Викваер\nДониёр 3:1-30 - 19. Шадрах, Мешах ва Абеднахунинг бундай жавоби Навухадназарнинг қонини қайнатди. Унинг афти–башараси буришиб кетди. У оловни одатдагидан етти баробар қаттиқроқ ёндиришни буюрди.\nАнбиё 21:51-71 - 66. У: «Аллоҳни қўйиб, сиз ҳеч манфаат ҳам, зарар ҳам бермайдиган нарсага ибодат қиласизми?! 68. Улар: «Уни куйдиринглар! Агар (бир иш) қиладиган бўлсангиз, худоларингизга ёрдам беринг!» дедилар. 69. Биз: «Эй олов, сен Иброҳимга салқин ва саломатлик бўл!» дедик.\nИзоҳ: Муқаддас Китобда бутларга сажда қилишдан бош тортгани учун оловга ташланган Иброҳим эмас еди; бу ҳикоя Шадрах, Мисах ва Авденаго маълумотидан. Анкабут 29:16-24 ва Саффат 37:83 ва 97.\nМусо Худонинг улуғворлигини кўришни сўраганида, Худо Мусога Худонинг орқа томонини инсон кўринишида кўришга рухсат берганми?\nЧиқиш 33:18-23 - 18. Илтижо қиламан: менга улуғворлигингни зоҳир қилгин, — деди Мусо. 22. Мен ўтаётиб улуғворлигимни зоҳир қилганимда, сени қоянинг ёриқ жойига қўяман. Ўтиб кетгунимча сени қўлим билан тўсиб тураман. 23. Кейин қўлимни оламан. Сен Мени орқамдан кўрасан. Юзимни эса кўрмайсан.\nАъроф 7:143 - Мусо мийқотимизга келиб, Робби унга гапирганида, У: «Роббим, менга (жамолингни) кўрсатгин, сенга назар солай», деди. У зот: «Мени ҳеч кўра олмассан. Лекин тоққа назар сол, агар у маконида собит тура олса, бас, Мени кўрасан», деди. Робби тоққа тажаллий қилганида, уни титилган ҳолга келтирди ва Мусо ҳушидан кетиб йиқилди. Ҳушига келгач: «Сен поксан, Сенга тавба қилдим. Мен мўминларнинг аввалгисиман», деди.\nҲомон Мусо ва Фиръавн билан бир вақт оралиғида яшаганми?\nЧиқиш 2:9-10 - 9. Фиръавннинг қизи аёлга: — Мана бу чақалоқни олиб бор, менга боқиб бер, — деди. 10. “Уни сувдан чиқариб олганман”, деб исмини Мусо қўйди.\nЭстер 3:1 - Бу ҳодисалардан кейин шоҳ Ахашвераш Ўгахнаслидан бўлган Хамадото ўғли Хомонни кўкларга кўтариб, юксак мартабага тайинлади. Бошқа ҳамма аъёнлар устидан Хомонни нозир этиб тайинлади.\nГофир 40:23-24 & 36-37 - 23. Батаҳқиқ, Биз Мусони Ўз оятларимиз ва очиқ ҳужжат ила юбордик. 24. Фиръавнга, Ҳомонга ва Қорунга… 36. Фиръавн деди: «Эй Ҳомон, менга бир баланд қаср бино қил, шояд сабабларга етсам.\nИзоҳ: Мусо ва Фиръавн милоддан аввал 1450 йиллар атрофида яшаган. Аммо Ҳомон Эсфир китобида 1000 йил ўтгач Ахашверош (Шоҳ Ксерекс) ҳукмронлик даврида милоддан аввал 486-474 йилларда яшаган.\nХудо Мисрга юборган ўнта фалокатнинг сўнгги даврида ўлим фариштаси уларнинг устидан ўтганда, Исроилнинг тўнғич фарзандлари қутқарилгани хотираси учун Фисиҳ байрамини белгиладими?\nЧиқиш 12:1-24 - 12. Ўша тунда Мен Мисрнинг бу бошидан нариги бошигача ўтиб, инсонларнинг ҳар бир тўнғич ўғилларини… ўлдираман. 14. Бу кунни сизлар то абад эсда тутишларингиз лозим. Ҳар йили бу кунни Мен, Эгангизга аталган байрам қилиб нишонланглар.\nМатто 26:17-19 - 17. …шогирдлар Исонинг олдига келиб дедилар: — Фисиҳ таомини қаерда емоқчисиз? Биз бориб тайёргарлик кўрайлик.\nИсро 17:101 - Батаҳқиқ, Биз Мусога тўққизта очиқ-ойдин оят-мўъжиза бердик… Бас, Фиръавн унга: «Албатта, мен сени, эй Мусо, сеҳрлангансан деб ўйлайман», деди.\nНамл 27:12 - Фиръавн ва унинг қавмига қаратилган тўққиз мўъжиза орасида (бу бордир). Албатта, улар бузғунчи қавм бўлдилар.\nУрушга кетаётган аскарларини қандай сув ичишига қараб синовдан ўтказган одам Шоул (Талут) эдими?\nҲакамлар 7:2-6 - 5. Гидўн лашкарни сув бўйига олиб тушди. Эгамиз унга деди: “Сувни итга ўхшаб, ялаб ичганларнинг ҳаммасини бир тарафга, чўккалаб ичганларни эса бошқа тарафга турғизиб қўй.”\nБақара 2:247-252 - 247. Набийлари уларга: «Албатта, Аллоҳ Толутни сизга подшоҳ қилиб тайинлади», деди… 249. Толут аскар билан чиққанда: «Албатта, Аллоҳ сизни дарё билан синовчидир, ким ундан ичса, у мендан эмас. Ва ким уни тановвул қилмаса, у, албатта, мендандир. Магар биров қўли билан бир ҳўплам ҳўпласа, майли», деди.\nИзоҳ: Муқаддас Китобда Шоул эмас, балки Гидўн аскарларини қандай сув ичишига қараб синовдан ўтказган. Шоул Довуд даврида милоддан аввал 1010-971 йилларда яшаган, Гидўн эса улардан 100 йил олдин тахминан милоддан аввал 1162-1122 йилларда яшаган.\nИсо Байтлаҳмда отхонада туғилганми?\nМихо 5:2 - Аммо Эгамиз демоқда: “Эй Эфратдаги Байтлаҳм, Сен Яҳудонинг митти шаҳри бўлсанг ҳам,\nИсроилни Мен учун бошқарадиган зот сендан чиқади.\nУнинг насаби қадимларга бориб тақалади.”\nМатто 2:1-11 – 1. Исо шоҳ Ҳироднинг ҳукмронлиги даврида, Яҳудиядаги Байтлаҳм шаҳрида туғилган эди… 3. Ҳирод ҳам, бутун Қуддус аҳолиси ҳам безовталаниб қолди. 5. Улар шундай жавоб бердилар: — Яҳудиядаги Байтлаҳм шаҳрида, чунки пайғамбарнинг битикларида шундай ёзилган…\nЛуқо 2:4-16 - 4. Юсуф ҳам… Яҳудиянинг Байтлаҳм шаҳрига йўл олди. Бу шаҳар Довуд шаҳри эди. 5. Юсуф рўйхатдан ўтгани Марямни ҳам ўзи билан олиб кетди. Марям… фарзанд кутаётган эди. 6. Улар ўша ерда бўлганларида Марямнинг ой–куни тўлди.\nМарям 19:23 - Бас, тўлғоқ уни хурмо танасига олиб борди…\nШарқдан уч донишманд одам Байтлаҳмга Масиҳнинг юлдузига эргашиб, у ерда чақалоқ Исони топиб, унга сажда қилиш учун таъзим қилганларми?\nМатто 2:1-11 - 1. Исо шоҳ Ҳироднинг ҳукмронлиги даврида, Яҳудиядаги Байтлаҳм шаҳрида туғилган эди. Орадан кўп ўтмай шарқдан Қуддусга мунажжимлар келишди. 2. Улар: — Яҳудийларнинг янги туғилган шоҳи қаерда? — деб сўрадилар. — Биз Унинг юлдузи чиққанини кўрдик. Унга таъзим қилгани келдик. 9-10. Уларга олдин кўринган юлдуз яна пайдо бўлди, мунажжимлар роса хурсанд бўлдилар. Юлдуз уларга йўл кўрсатиб борди ва ниҳоят, Бола ётган жой тепасига келиб тўхтади. 11. Мунажжимлар уйга кириб, Болани ва Унинг онаси Марямни кўрдилар. Тиз чўкиб, Болага таъзим қилдилар.


“Тақдиримдан миннатдорман...” (Саодат Қобулова) | www.ziyouz.uz\nБош саҳифа Илм ва фанСанъат“Тақдиримдан миннатдорман…” (Саодат Қобулова)\n“Санъат асари табиатига миллийлик қанча сингдирилса, у шунча умуминсоний ҳам бўлади”, деган гапда ҳақиқат бор. Заминдан узилмаган, халқ илдизларидан озиқланган ижод тури борки, умри асрларга тенглашади. Биргина ўзбек фольклори бағридан чиққан ялла, лапар, айтимлардан пайвандланган ашула, қоятошларга чекилган суврат вақти келиб сўз, мусиқа, тасвирий санъат мақомини олди, инсоннинг бутун умрлик ҳамроҳига, қисмат-тақдирига айланди. Бу йўлни ҳайиқмай танлаган, ундан бахтини топган, ҳатто қувонч-шодликларини санъат меҳнати, машаққатига алмашган фидойилар, чин санъат дарғалари эса ҳар бир миллат фахридир.\nЎзбек мусиқа санъати ўтган асрда катта истеъдод эгаларини кашф этди. Юнус Ражабий, Тўхтасин Жалилов, Ҳалима Носирова, Тамарахоним, Жўрахон Султонов, Маъмуржон Узоқов, Мухтор Ашрафий, Рейнгольд Глиэр, Эммануэл Бароев… бу рўйхатни яна давом эттириш мумкин. Санаганларимизнинг бари ўзбек мусиқа санъатида ўз услуби, янги мусиқий йўналиши билан ном қолдирган, иқтидор эгаларини топишда, қадамларининг тетиклашида кўмаклашган бастакор-қўшиқчилардир.\nМана шундай устозлар, санъат фидойилари кашф этган иқтидор эгаларидан бири Саодат Қобуловадир. У 1925 йил 15 декабрда Марғилоннинг санъатга ошуфта кишилар хонадонида туғилди. Ўзбек хонандалик санъатида янги давр яратиб, Европа хонандалик хусусиятларини миллий ашулачилик йўли билан уйғунлаштирган Саодат Қобулова 15 ёшидан то умрининг охиригача мусиқа, ашула оламида яшади. Санъатдаги илк чиқишлари Марғилон жамоа ва давлат хўжаликлари театридан бошланиб, Муқимий номидаги ўзбек мусиқали драма ва комедия театрида давом этади. С.Абдулланинг “Тоҳир ва Зуҳра” мусиқали драмасида Қамар, К.Яшиннинг “Нурхон”ида Нурхон ролларини концерт ижрочилигида шу театр саҳнасида куйлайди. Орадан муайян вақт ўтиб, ёш хонанда учун яхши имконият туғилади. 1947–1948 йиллари ўзбекистонлик бир гуруҳ ёшлар билан Москвадаги ўзбек опера студиясида ижро маҳоратининг янги томонларини, опера сирларини ўрганади.\nЎзбекистонга қайтгач, Европа операси анъаналари билан миллий мусиқа меросини уйғунлаштириб, уларни Ж.Султонов, Т.Жалилов, Э.Бароевлардан ўрганади. Гўзал тембрли, ёрқин ва ширадор, таъсирчан овози Саодат Қобуловани элга танитди. Алишер Навоий опера ва балет театридаги узоқ йиллик ижодий фаолиятида Т.Содиқов, Р.Глиэрнинг “Лайли ва Мажнун” операсида Лайли, Жамила образлари, Т.Жалилов, Б.Бровциннинг “Тоҳир ва Зуҳра”сида Зуҳра, Т.Содиқов, Б.Зейдман, Ю.Ражабий, Д.Зокировнинг “Зайнаб ва Омон”ида Ҳури, С.Бобоевнинг “Ҳамза”сида Санобар, С.Юдаковнинг “Майсаранинг иши”да Ойхон каби партияларни кўнглини бериб ижро этади, қаҳрамонларининг ҳаёти билан яшайди. Ҳури, Ойхон партиялари ҳам саҳнавий, ҳам вокал ижроси жиҳатидан мукаммалиги билан ажралиб туради. Саодат Қобулова ижодининг энг ёрқин, баланд чўққиси Мухтор Ашрафийнинг “Дилором” операсида кўринади. “Кўп, жуда кўп миллий қўшиқларни куйладим. Олқишларга кўмилдим. Лекин ҳеч бири Дилоромга тенглаша олмайди. Кунларнинг бирида Мухтор Ашрафий овозимга мослаб мана шу операни ёзганини айтди. Тайёргарлик пайти Ашрафий эркин, қўрқмай куйлашга чақирар, қисмларни айтаётганимда кўзларини юмганча хонишимни тинглар, сўнг майда хатоларимгача таҳлил қиларди. Мен учун Дилором дилимга яқин, энг севимли, бироқ энг қийин партия бўлиб қолди”, деганди санъаткор суҳбатларидан бирида.\nСаодат Қобулова ўзбек опера санъаткорлари ичида биринчилардан хориж классик операларини моҳирона ижро этади. Ж.Бизенинг “Марварид изловчилар”идаги Лейла, Ж.Россинининг “Севилия сартароши”даги Розина, Вердининг “Риголетто”сидаги Жилда, П.Чайковскийнинг “Иоланта”сидаги Иоланта, Ж.Пуччинининг “Богема”сидаги Мими ва бошқа партиялари ўзбек опера санъати тарихида янги саҳифаларни очган. Концерт ижрочилиги репертуарида “Галдир”, “Наврўз”, “Баёт-1, -2 -3, -4, -5”, “Сарахбори оромижон”, “Талқини баёт”, “Самарқанд ушшоғи”, “Бухоро ироғи”, “Дугоҳ” каби халқ ашула ва мумтоз мусиқа намуналари, “Дугоналар”, “Давра қўшиғи”, “Баҳор”, “Келса ногоҳ”, “Кашмирда” сингари ўзбек бастакорларининг асарларини маромига етказиб куйлаган. Дони Зокировнинг “Кўрмадим”, “Эй, сабо”, “Булбул”, Холхўжа Тўхтасиновнинг “Қора кўзлар”, “Айлагач” асарлари Саодат Қобулова учун махсус ёзилган.\n1972 йилдан С.Қобулованинг ижоди педагоглик иши билан ҳам боғланади. У Ўзбекистон давлат консерваториясида вокал синфи профессори, кафедра мудири сифатида ўзбек мусиқа санъатининг кейинчалик етук намояндалари, истеъдодларига чинакам санъат асроридан сабоқ беради. Муяссар Раззоқова, Надежда Банделед, Латифа Асанова, Гулнора Бойжонова, Нодира Қобулова каби шогирдлар бугун устоз изини босмоқда. Оиланинг кейинги давомчилари Гулнора, Нодира Қобуловалар Ўзбекистон давлат консерваториясида фортепиано, академик хонандалик бўйича кўплаб шогирд-талабаларга устоз. Набиралар ичида Комила Аҳмаджонова бувисининг йўлидан борди.\nБетакрор овоз соҳиби, юксак иқтидор эгаси бўлган Саодат Қобулованинг ўзбек санъати ривожига қўшган ҳиссаси муносиб эътироф этилди. У “Дўстлик” (1998 йил), “Буюк хизматлари учун” (2001 йил) орденлари билан мукофотланди. Хонанда ҳақида “Ўзбектелефильм” томонидан “Саодат”, “Саодат Қобулова куйлайди” ҳужжатли фильмлари яратилди.\nИбратли умр кечирган, ҳавасга лойиқ ижод қилган Саодат Қобулова 2007 йил 12 октябрда ҳаётдан кўз юмди. “Мен ҳаётидан норози одамларни тушунмайман. Тақдир сизга нимани раво кўрса, шукр қилинг, қадрига етинг, ҳаётни севинг, дегим келаверади. Ҳаётимдаги яхши-ёмон кунлар, дилхираликлар, шодлик-қувончлар, машаққатлар учун, барчаси учун тақдиримдан миннатдорман!” дея ўз иқрорини айтган санъаткорнинг ижоди миллий санъатимиз хазинасидан муносиб ўрин олди.\n← Аввалги Аввалги Мишель Бютор. Мўъжазгина кўзгучалар (ҳикоя)\nКейинги → Кейинги: Фарҳод Мусажонов. Олифта (спектакль)


АҚШда кучли шамол оқибатида 3 киши ҳалок бўлди » Ўзбекистон янгиликлари – Zamin.uz\nZAMIN.UZ / Дунё / 19 Ноябр 2015 года363\nАмериканинг Вашингтон штатига 19 ноябрь, пайшанбага ўтар кечаси кучли шамол ёпирилди. Охирги маълумотларга қараганда уч киши қурбон бўлди, деб хабар беради «РИА Новости». Монро шаҳри яқинида автомобиль устига дарахтнинг қулаши оқибатида унинг ҳайдовчиси қурбон бўлди. Яна икки нафар аёл Спокан шаҳри яқинида қулаган дарахтлар остида қолиб, ҳалок бўлди. Штатнинг 185 мингга яқин уйи электрсиз қолди. Ноқулай об-ҳаво туфайли штат губернатори Жей Инсли фавқулодда вазият эълон қилди. Вашингтон шарқидаги Спокан шаҳри округида кучли шамол натижасида мактаблар ёпилди. Маҳаллий энергетика компаниясининг маълум қилишича, электр таъминотини қайта тиклаш учун уч кундан беш кунгача вақт талаб этилиши мумкин. Манба: Daryo.uz


16:30 / 21 февраль 1331 pdf Ўқиш режими + -\nИсҳоқ алайҳиссалом Иброҳим алайҳиссаломнинг Сора онамиздан туғилган ўғилларидир. Иброҳим алайҳиссалом 99 ёшга, жуфтлари Сора ҳам катта ёшга етиб қолганида Аллоҳ таолонинг инояти ила Исҳоқ алайҳиссалом дунёга келганлар. У зотнинг башоратлари ва сифатлари ҳақида Соффот сурасида қуйидагилар айтилган:\n«Яна унга солиҳлардан бир набийнинг – Исҳоқнинг хушхабарини бердик» (112–оят).\nИброҳим алайҳиссалом ўғиллари Исҳоқ алайҳиссаломга ота томон қариндошларнинг қизларидан уйланишни тайинлаган эканлар. Шунинг учун Исҳоқ алайҳиссалом амакиваччаларининг қизига уйландилар. Улар икки эгизак ўғил фарзанд кўришди: бири – Ийс, иккинчиси – Яъқуб. Исроил лақабини олган Яъқуб алайҳиссаломдан Бану Исроил тарқалди ва у зотнинг сулолаларидан бир неча пайғамбарлар чиқди.\nУ зот ўзлари яшаб ўтган Фаластин ва Шом ерларидаги канъонийларга пайғамбар бўлганлар.\nИсҳоқ алайҳиссалом 180 ёшга кириб бу дунёни тарк этганлар. У зот оталари Иброҳим алайҳиссалом дафн қилинган Халил шаҳри яқинидаги ғорга дафн этилганлар.\nЗулайхо 16:27 / 22 февраль\nАжойиб маълумот! Рахмат!\n14:45 / 21 февраль 2524\n18:30 / 21 февраль 2238\nЎРТА ШАРҚ НАСРОНИЙЛАРИ ВА МУСУЛМОНЛАРИ. Арабистон ҳудудидан ташқарига чиқишда араблар икки халқ ndash Ғарб насронийлари ва Форс зардуштийлари билан жанг қилишга давоми...\n2268 05:00 / 24.02.2017\nАнбиёлар қиссаси ва унинг аҳамияти\nПайғамбарлар қиссаси иймон йўлидаги тинимсиз курашнинг узоқ йўлини акс эттирувчи баёнотдир. Ўтганлар ҳаётида иймон учун кураш қандай борганини, оқибат нима давоми...\n1599 05:00 / 06.01.2017\n1268 15:00 / 17 февраль\nИслом тарихи. Кириш\nИслом дини билан боғлиқ ўн уч асрдан кўпроқ даврни қамраб олувчи мусулмонлар тарихини мухтасар баён қилиш зарурати аллақачон пишиб етилган. Афсуски, сотувда давоми...\n1844 05:00 / 24.02.2017\n46 18:00 / 22 июль\n139 18:00 / 20 июль\n18495 11:58 / 10.10.2018\n22101 11:56 / 10.10.2018\n756 16:57 / 17 май\n6393 15:04 / 17 март


МАҲАЛЛАЛАРДАГИ ЖОСУСЛАРДАН ЭҲТИЁТ БЎЛИНГ « O'zbekiston ERK Demokratik Partiyasi\nМАҲАЛЛАЛАРДАГИ ЖОСУСЛАРДАН ЭҲТИЁТ БЎЛИНГ\n20 February 2012 - 16:33\nДиктатор Ислом Каримов ватанимизда ўрнатган тузумни бемалол жосуслик тузуми, дея ҳам аташ мумкин. Миллий Хавфсизлик Хизмати ва Ички Ишлар Органларининг асосий вазифаси халқ ичидан адолат, эркинлик, ҳуқуқ истаганларни дарров қўлга олишлари ва фақатгина мана шу инсоний талаблари учун фуқароларни турли туҳматлар билан қамоққа ташлашлари одатий ҳолдир. Шу билан бирга бу диктатура режими инсонларни ҳам бир бирига душман қилиш учун турли усуллар ва ҳийла найранглар ўйлаб топган. Шулардан бири Маҳаллаларда фуқаролар орқасидан пойлаб юрадиган муттаҳам режимнинг жосусларидир. Маҳаллалардаги назорат ва жосуслик шу даражадаки инсонлар яшайдиган бу маконларни ҳам худди Каримовнинг қамоқхоналари каби инсонлар яшайдиган қафаслар, дейишимиз мумкин. Бошқача сўз билан айтганда бирор маҳаллада қуш учса диктатура режими малайлари ҳамон хабардор бўладилар ва маҳалладаги ўзгаришдан ўз хўжайинларини дарҳол хабардор қиладилар.\nХўш, диктатуранинг бу жосус малайларини қандай таниб олиш мумкин? Аслида бу хоинларни таниб олиш ҳам унчалик қийин эмас, деб ўйлаймиз. Бундай мараз инсонлар аввало ўзларининг ахлоқсизлиги ва тутуруқсизлиги билан ажралиб турадилар. Улар маҳалладаги инсонлар билан носамимий муносабатда бўладилар ва номигагина эл юртга аралашиб юрадилар. Уларнинг кўзлари доимо ялтиллаб, ўйнаб туради. Ўзларига алоқаси бўлмаган гапларни ҳам диққат билан эшитадилар ва бу билан юқорига “материал” ҳозирлайдилар. Қиладиган ишларининг тайини бўлмасада турмушлари ночор бўлмаслиги мумкин. Чунки бундай “кўппакларга” ўзларига ўхшаган хўжайинлари яхши қарайдилар.\nЖосуслар мунофиқсифат кишилар бўлгани учун гапларининг кўпи ёлғон бўлади, сўзларида турмайдилар ва ўзларига берилган омонатга хиёнат қиладилар. Шунинг учун ҳам уларнинг дину диёнатга алоқаси бўлмайди, бўлса ҳам “хўжакўрсинга” мусулмонлик қиладилар.\nҲар бир фуқарони ўз маҳалласида мутлақо топиладиган бундай жосуслардан эҳтиёт бўлишга чақирамиз. Ҳаммани ҳам жосусликда гумон қилиш тўғри бўлмасада, бетайин ва маҳаллада сир асрори кўп кишилардан узоқ туриш фойдали, деб ўйлаймиз.\nФарҳодбек, 20 февраль, 2012 йил


Россия президенти Владимир Путин, Озарбойжон президенти Илҳом Алиев ва Арманистон бош вазири Никол Пашинян ўртасида Москвада ўтган учрашув 4 соатлик музокаралардан кейин якунланди. Алиев ва Пашинян Тоғли Қорабоғдаги ихтилофдан кейин илк бор юзма-юз учрашишди.\nТомонлар учрашув натижаларига кўра Тоғли Қорабоғда иқтисодий алоқалар ва инфратузилмавий лойиҳаларни ривожлантириш бўйича уч томонлама гуруҳни ташкил этиш ҳақидаги баёнотни имзолашди.\nПутиннинг таъкидлашича, гуруҳга уч давлат бош вазирлари ўринбосарлари раҳбарлик қилади. Улар тез орада Тоғли Қорабоғнинг транспорт инфратузилмаси ва иқтисодиётини ривожлантириш бўйича аниқ режаларни тақдим этувчи экспертлар гуруҳини ташкил этишади.\nЎз навбатида, Илҳом Алиевнинг таъкидлашича, транспорт алоқаларининг очилиши Боку ва Ереван манфаатларига тўғри келади. “Ҳарбий ҳаракатларни тугатиш бўйича тузилган баёнотнинг бандларидан бири транспорт алоқаларини очиш бўлганди. Бу минтақани ривожлантиришни ва хавфсизликни мустаҳкамлашни жадаллаштирадиган соҳадир. Чунки бу Озарбойжон, Арманистон, Россия халқлари, қўшниларимиз манфаатларига жавоб беради”, деб айтган Алиев.\nОзарбойжон раҳбарининг таъкидлашича, 30 йилдан кўпроқ вақтдан кейин Озарбойжон Арманистон орқали Нахичеван мухтор республикаси билан боғланади. Арманистон эса Озарбойжон ҳудуди орқали Россия ва Эронга темир йўл чиқишига эга бўлади.\nАрманистон бош вазири Никол Пашиняннинг таъкидлашича, музокаралар натижаларига кўра ҳарбий асирлар масаласини ҳал қилишнинг уддасидан чиқилмади.\n“Афсуски, бугун ҳарбий асирлар масаласини ҳал қила олмадик. Бу энг оғриқли масаладир, чунки бу инсонпарварлик масаласидир ва биз бу йўналиш бўйича ишни давом эттиришга келишиб олдик”, деб айтган Пашинян.\nУнинг таъкидлашича, Тоғли Қорабоғдаги ихтилоф ҳали ҳал бўлмаган, минтақа мақомини ҳали белгилаш лозим. “Албатта, биз умуман олганда, ўт очишни тўхтатишга муваффақ бўлдик. Бироқ ҳал қилиш керак бўлган кўплаб масалалар бор. Бу масалалардан бири Тоғли Қорабоғ мақомидир. Арманистон Минск гуруҳи доирасида музокараларни, жумладан ушбу масала бўйича, давом эттиришга тайёр”, деб таъкидлаб ўтган Пашинян.\n15:46 / 13.05.2022\nОзарбойжон Боку Ереван билан тинчлик келишувига тайёрлигини маълум қилди\n20:50 / 12.05.2022\nДушанбеда Арманистон, Озарбойжон ва Россия ташқи ишлар вазирлари учрашув ўтказди\n14:42 / 07.05.2022\nОзарбойжон хавфсизлик хизмати мамлакатда хорижий биолабораториялар йўқлигини маълум қилди\n15:34 / 04.05.2022\nАрманистон мухолифати Ереван марказий кўчаларини тўса бошлади


Умр бебаҳо неъмат — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nГулистон вақти: -\nУмр бебаҳо неъмат\nУмр инсонга Аллоҳ таоло томонидан берилган энг катта неъматдир. Бу неъматни қачон, қай ҳолатда қайтариб олишни ёлғизгина Аллоҳ таолонинг Ўзи билади. Фақат Аллоҳнинг Ўзигина истаган бандасининг жонини қабз қилади. Биз бандалар Аллоҳнинг ушбу неъматига ношукрлик қилиб, ўз жонимизга қасд қилишдан қайтарилганмиз. Бу ҳусусда Аллоҳ таоло ўзининг каломи Қуръони Каримда шундай марҳамат қилади: “…Ўзингизни ўзингиз ўлдирманг. Албатта, Аллоҳ сизларга раҳимлидир”. ( Нисо сураси 29-оят ).\nИнсон Аллоҳ томонидан яратилган маҳлуқотлар ичида онглиси. Унда ақл-идрок бор. Унда ихтиёр бор. Инсоннинг ихтиёри ўзида бўлгани билан у хоҳлаган ишини қила олади дегани эмас. Уни Аллоҳ яратган, унинг жони ҳам ёлғиз Аллоҳнинг измидадир. Банда ўзи истаган вақтда ўз жонига қасд қилиб энг катта гуноҳи кабиралардан бирини содир этиши ўта аянчли ҳолатдир.\nЎз жонига қасд қилишнинг оғир гуноҳ экани, унга тайинланган жазодан ҳам маълумдир. Абу Ҳурайра розияллоҳу анҳудан ривоят қилинади, Расулуллоҳ соллаллоҳу алайҳи васаллам айтадилар: “Ким заҳар ичиб ўзини ўлдирса қиёмат кунида ўша заҳари қўлида, уни ичган ҳолда жаҳаннам оловида абадий қолади. Ким ўзини темир парчаси билан ўлдирса, ўша темир парчасини қорнига суққан ҳолида жаҳаннам ўтида абадий қолади. Ким тоғ тепасидан ташлаб, ўзини-ўзи ўлдирса, жаҳаннамда ҳам шу хил азобга гирифтор бўлади. Ўзини бирор нарсага уриб ўлдирган кимса, дўзахга ўзини уриб азоблайди. Ўзини ўзи бўғиб ўлдирган кимса, жаҳаннамда ҳам ўзини бўғиб азоблайди”. (Имом Бухорий ва Имом Муслим ривояти).\nБу ҳадисда ўз жонига қасд қилишнинг жазоси муқаррар жаҳаннам экани таъкидланмоқда. Банда Аллоҳнинг жон аталмиш неъматига ношукрлик қилиб унга қасд қиларкан Аллоҳ таоло уни жаҳаннамда абадий азоблаши айтилмоқда. Ўзини ўлдиришни қандай йўл билан амалга оширишининг аҳамияти йўқ. Якуни энг катта гуноҳи кабира. Таассуфки жамиятимизда аёллар, ёшлар ичида арзимаган сабаблар билан ўз жонига қасд қилиш ҳолатлари учраб турибди. Асосий муаммоларимиздан бири руҳий тушкунликка берилаётган инсонларга яқинлари ўз вақтида эътибор бермаслиги, бепарволик, уни қийнаётган, жавобини топа олмаётган масала ечимини ҳал қилинмаслигидир. Шунинг учун, барчамиз бир-биримизга нисбатан масъул эканимизни унутмайлик. Ўзаро эътиборли, меҳр-оқибатли бўлайлик. Хусусан, руҳий тушкунликка тушган, руҳий хасталикка дучор бўлганларни ҳеч қачон ёлғиз қолдирмасликка ҳаракат қилишимиз керак. Акс ҳолда, вақтдан унумли фойдаланишга ҳаракат қиладиган шайтон ўз мақсадига эришади, Аллоҳ сақласин.\nАллоҳ таолодан бизларни ҳидоятга йўллашини, нафсларимиз ёвузлигидан ва амалларимиз ёмонлигидан сақлашини сўраймиз. Унинг биз бандалар учун ҳаёти дунёда амал қилишимиз лозим бўлган шариатига мувофиқ умр кечиришимизни ва албатта унинг марҳамати, мағфирати ва раҳматидан бенасиб қўймаслигини ёлғизгина Ўзидан сўраб қоламиз!\nХовос тумани “Саъду Саид”\nМуаллим ва олим фазилати\nЧет элга чиқиш одоблари\n31.01.2020 й. Илмли ёшлар – юрт келажаги


Добавлено: 04.11.2016, 14:10\nСамвел Бабаян бошчилигидаги Ўзбекистон миллий терма жамоаси бугун, 4 ноябрдан йиғинга киришди. Жаҳон чемпионати саралашининг 3-босқичида иштирок этаётган Ўзбекистон бугундан Жанубий Кореяга қарши 15 ноябрь куни бўлиб ўтадиган сафардаги ўйинга тайёргарликни бошлайди, деб хабар бермоқда ЎФФ матбуот хизмати.\nУшбу йиғин доирасида Ўзбекистон миллий терма жамоаси Тошкентда Иорданияга қарши ўртоқлик учрашуви ўтказади. Ушбу ўйин 10 ноябрь куни, “Пахтакор” стадионида бўлиб ўтади. Учрашув 17:00да бошланади.\nТаъкидлаш керакки, Остон Ўрунов ҳамда Жасурбек Яхшибоев миллий терма жамоага ёш футболчиларни тайёрлаш дастури доирасида бош жамоа билан бирга машғулотларда иштирок этиш учун таклиф қилинди.


Перес: «Мбаппе билан боғлиқ вазият ўтмишда қолди»\nЛапорта «Барселона»нинг трансфер сиёсати ҳақида гапирди\n«Атлетик» Марселинони истеъфога чиқарди\nУли Ҳёнесс: «Барса» 1,3 млрд евро қарзи билан Левандовскини чақираётгани ажабланарли. Германияда аллақачонлар банкрот деб эълон қилишарди»\n«Барселона» Левандовски учун «Бавария»га 32 миллион евро таклиф этди\nЛа Лига. «Реал» қаторасига 5-йил ўз уйида «Бетис»га гол ура олмади, «Леванте» Мадридда ғалаба қозонди\n«Атлетико» Суарес ва Эррера билан хайрлашди\n«Реал» ва «Барса» сафарда дуранг ўйнади. «Севилья» ЕЧЛга, «Бетис» ва «Сосьедад» ЕЛга йўлланма олди, «Алавес» Ла Лигани тарк этди\nХави: «Де Йонг — жуда муҳим ўйинчи, аммо барчаси «Барса»нинг молиявий ҳолатига боғлиқ»\nПике: «Моуриньо туфайли «Реал» футболчилари миллий жамоада биз билан гаплашишмасди. Касильяс саломимга алик олмаган»\nЛа Лига. «Валенсия» Каталонияда дуранг ўйнади\n«Реал» 2та етакчисига янги шартнома таклиф қилмоқчи\nАнчелотти: «Бензема – айни дамда тенгсиз. Роналду кетгач, у «Реал»да масъулиятни ўз бўйнига олди»